CELEX: 32016R2286
Language: el
Date: 2016-12-15 00:00:00
Title: Εκτελεστικός κανονισμός (ΕΕ) 2016/2286 της Επιτροπής, της 15ης Δεκεμβρίου 2016, για τη θέσπιση λεπτομερών κανόνων σχετικά με την εφαρμογή πολιτικής εύλογης χρήσης και τη μεθοδολογία εκτίμησης της βιωσιμότητας της κατάργησης των πρόσθετων τελών περιαγωγής λιανικής, καθώς και την αίτηση που υποβάλλει ο πάροχος περιαγωγής για τους σκοπούς της εν λόγω εκτίμησης (Κείμενο που παρουσιάζει ενδιαφέρον για τον ΕΟΧ )

17.12.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 344/46
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/2286 ΤΗΣ ΕΠΙΤΡΟΠΉΣ
   της 15ης Δεκεμβρίου 2016
   για τη θέσπιση λεπτομερών κανόνων σχετικά με την εφαρμογή πολιτικής εύλογης χρήσης και τη μεθοδολογία εκτίμησης της βιωσιμότητας της κατάργησης των πρόσθετων τελών περιαγωγής λιανικής, καθώς και την αίτηση που υποβάλλει ο πάροχος περιαγωγής για τους σκοπούς της εν λόγω εκτίμησης
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 531/2012 του Ευρωπαϊκού Κοινοβουλίου και του Συμβουλίου, της 13ης Ιουνίου 2012, για την περιαγωγή σε δημόσια δίκτυα κινητών επικοινωνιών εντός της Ένωσης (1), και ιδίως το άρθρο 6δ παράγραφος 1,
   Έπειτα από διαβούλευση με τον Φορέα Ευρωπαϊκών Ρυθμιστικών Αρχών για τις Ηλεκτρονικές Επικοινωνίες (BEREC),
   Εκτιμώντας τα ακόλουθα:
   
               (1)
            
            
               Σύμφωνα με τον κανονισμό (ΕΕ) αριθ. 531/2012, οι πάροχοι περιαγωγής οφείλουν να μην χρεώνουν στους πελάτες περιαγωγής πρόσθετο τέλος επιπλέον από την εγχώρια τιμή λιανικής σε κανένα κράτος μέλος, για τις ρυθμιζόμενες εξερχόμενες ή εισερχόμενες κλήσεις περιαγωγής, για τα ρυθμιζόμενα εξερχόμενα μηνύματα SMS περιαγωγής ή για τις ρυθμιζόμενες υπηρεσίες περιαγωγής που χρησιμοποιήθηκαν, συμπεριλαμβανομένων των μηνυμάτων MMS, που υπόκεινται σε «πολιτική εύλογης χρήσης». Η διάταξη αυτή εφαρμόζεται από τις 15 Ιουνίου 2017, εφόσον η νομοθετική πράξη που πρέπει να εκδοθεί κατόπιν της πρότασης που αναφέρεται στο άρθρο 19 παράγραφος 2 του εν λόγω κανονισμού σχετικά με την αγορά περιαγωγής χονδρικής, έχει τεθεί σε εφαρμογή ως την ημερομηνία αυτή.
            
         
               (2)
            
            
               Ο κανονισμός (ΕΕ) αριθ. 531/2012 προβλέπει ότι σε συγκεκριμένες και εξαιρετικές περιστάσεις ένας πάροχος περιαγωγής μπορεί να ζητήσει από την οικεία εθνική ρυθμιστική αρχή άδεια προκειμένου να επιβάλει πρόσθετο τέλος στους πελάτες περιαγωγής. Οποιαδήποτε αίτηση για άδεια πρέπει να συνοδεύεται από όλες τις απαραίτητες πληροφορίες που αποδεικνύουν ότι, απουσία πρόσθετων τελών περιαγωγής λιανικής, ο πάροχος δεν είναι σε θέση να εισπράξει το οικείο κόστος παροχής λιανικών υπηρεσιών περιαγωγής, με αποτέλεσμα να υπονομεύεται η βιωσιμότητα του οικείου εγχώριου τύπου χρέωσης.
            
         
               (3)
            
            
               Προκειμένου να εξασφαλιστεί συνεπής εφαρμογή οποιασδήποτε πολιτικής στην Ένωση με στόχο την αποτροπή καταχρηστικής ή πέραν του φυσιολογικού χρήσης των υπηρεσιών περιαγωγής («πολιτική εύλογης χρήσης») και των αδειών για την επιβολή πρόσθετου τέλους, είναι απαραίτητο να θεσπιστούν λεπτομερείς κανόνες σχετικά με την εφαρμογή της εν λόγω πολιτικής εύλογης χρήσης και σχετικά με τη μεθοδολογία για την αξιολόγηση της βιωσιμότητας της κατάργησης των πρόσθετων τελών περιαγωγής λιανικής, καθώς και σχετικά με την αίτηση που υποβάλλει ο πάροχος περιαγωγής για τους σκοπούς της εν λόγω εκτίμησης.
            
         
               (4)
            
            
               Σύμφωνα με τον κανονισμό (ΕΕ) αριθ. 531/2012, ο στόχος της πολιτικής εύλογης χρήσης είναι να αποτρέπει την καταχρηστική ή πέραν του φυσιολογικού χρήση των ρυθμιζόμενων υπηρεσιών περιαγωγής λιανικής εκ μέρους των πελατών περιαγωγής στην ισχύουσα εγχώρια τιμή, όπως η χρήση αυτών των υπηρεσιών για λόγους εκτός των κατά διαστήματα ταξιδιών, για παράδειγμα η χρήση αυτών των υπηρεσιών σε μόνιμη βάση. Τα εκτελεστικά μέτρα πρέπει να εξασφαλίζουν ότι η δυνατότητα να εφαρμόζεται πολιτική εύλογης χρήσης της περιαγωγής προς επιδίωξη του στόχου αυτού δεν αξιοποιείται από παρόχους περιαγωγής για άλλους σκοπούς, σε βάρος των πελατών περιαγωγής που εμπλέκονται σε οποιαδήποτε μορφή κατά διαστήματα ταξιδιών.
            
         
               (5)
            
            
               Με την κατάργηση των πρόσθετων τελών περιαγωγής λιανικής στην Ένωση, ισχύουν οι ίδιοι όροι τιμολόγησης για τη χρήση υπηρεσιών κινητών επικοινωνιών κατά την περιαγωγή στο εξωτερικό εντός της Ένωσης και στη χώρα προέλευσης (δηλαδή στη χώρα συνδρομής του πελάτη σε κινητές επικοινωνίες). Ο κανονισμός (ΕΕ) αριθ. 531/2012 αποβλέπει στην εξάλειψη των διαφορών μεταξύ των εγχώριων τιμών και εκείνων που ισχύουν για περιαγωγή για τα κατά διαστήματα ταξίδια εντός της Ένωσης, με αποτέλεσμα υπηρεσίες περιαγωγής σε τιμές εσωτερικού. Οι κανόνες του δεν αποσκοπούν, ωστόσο, σε δυνατότητα μόνιμης περιαγωγής σε ολόκληρη την Ένωση, δηλαδή στην κατάσταση κατά την οποία ένας πελάτης σε κράτος μέλος όπου οι εγχώριες τιμές κινητών επικοινωνιών είναι υψηλότερες αγοράζει υπηρεσίες από φορείς εκμετάλλευσης που βρίσκονται σε κράτη μέλη όπου οι εγχώριες τιμές κινητών επικοινωνιών είναι χαμηλότερες, και στο οποίο ο πελάτης δεν είναι κανονικά κάτοικος ούτε έχει άλλους σταθερούς δεσμούς που συνεπάγονται συχνή και παρατεταμένη διαμονή στο έδαφός του, με σκοπό τη μόνιμη δυνατότητα περιαγωγής στο πρώτο κράτος μέλος.
            
         
               (6)
            
            
               Η χρήση ρυθμιζόμενων υπηρεσιών περιαγωγής λιανικής στην ισχύουσα εγχώρια τιμή σε μόνιμη βάση για λόγους εκτός των κατά διαστήματα ταξιδιών είναι πιθανόν να στρεβλώσει τον ανταγωνισμό, να ασκήσει ανοδική πίεση στις εγχώριες τιμές στις αγορές προέλευσης και να θέσει σε κίνδυνο τα επενδυτικά κίνητρα, τόσο στις αγορές προέλευσης όσο και στις αγορές επίσκεψης. Στις αγορές επίσκεψης, οι φορείς εκμετάλλευσης δικτύου επίσκεψης θα ανταγωνίζονται άμεσα με τους εγχώριους παρόχους υπηρεσιών των άλλων κρατών μελών, όπου οι τιμές, το κόστος και οι ρυθμιστικές συνθήκες και οι συνθήκες ανταγωνισμού ενδέχεται να διαφέρουν κατά πολύ και με βάση τους όρους περιαγωγής χονδρικής που είναι κοντά στο κόστος με αποκλειστικό σκοπό τη διευκόλυνση της περιαγωγής κατά διαστήματα. Για τον φορέα εκμετάλλευσης του δικτύου της χώρας προέλευσης, η μόνιμη χρήση των εγχώριων τιμολογίων κατά την περιαγωγή ενδέχεται να οδηγήσει σε άρνηση ή περιορισμό των υπηρεσιών περιαγωγής χονδρικής από τους φορείς εκμετάλλευσης δικτύου επίσκεψης, ή την παροχή, από τον φορέα εκμετάλλευσης του δικτύου της χώρας προέλευσης, περιορισμένου εγχώριου όγκου ή την εφαρμογή υψηλότερων εγχώριων τιμών, με επακόλουθες επιπτώσεις στην ικανότητα του φορέα εκμετάλλευσης του δικτύου της χώρας προέλευσης να εξυπηρετεί τους κανονικούς εγχώριους πελάτες του, τόσο στη χώρα προέλευσης όσο και στο εξωτερικό.
            
         
               (7)
            
            
               Είναι αναγκαίο να θεσπιστούν κανόνες εφαρμογής βασισμένοι σε σαφείς και γενικώς ισχύουσες αρχές, ικανοί να περιλάβουν τις πολλές και ποικίλες μορφές περιοδικών ταξιδιών από πελάτες περιαγωγής, προκειμένου να εξασφαλιστεί ότι η πολιτική εύλογης χρήσης δεν θα συνιστά φραγμό στο να απολαμβάνουν οι εν λόγω πελάτες πλήρως την «περιαγωγή σε τιμές εσωτερικού». Με σκοπό την εφαρμογή της πολιτικής εύλογης χρήσης από τον πάροχο περιαγωγής, ο πελάτης πρέπει να θεωρείται κανονικά ότι ταξιδεύει κατά διαστήματα στο εξωτερικό εντός της Ένωσης, όταν ο εν λόγω πελάτης διαμένει κανονικά στο κράτος μέλος του παρόχου περιαγωγής ή έχει σταθερούς δεσμούς με αυτό το κράτος μέλος, που συνεπάγονται συχνή και ουσιαστική παρουσία στο έδαφός του, και κάνει χρήση των ρυθμιζόμενων υπηρεσιών περιαγωγής λιανικής σε οποιοδήποτε άλλο κράτος μέλος.
            
         
               (8)
            
            
               Ο κανονισμός (ΕΕ) αριθ. 531/2012 προβλέπει ότι κάθε πολιτική εύλογης χρήσης οφείλει να παρέχει τη δυνατότητα στους πελάτες του παρόχου περιαγωγής να καταναλώνουν όγκους ρυθμιζόμενων υπηρεσιών περιαγωγής λιανικής που προσφέρονται με τις ισχύουσες εγχώριες τιμές λιανικής οι οποίες συνάδουν με το αντίστοιχο τιμολογιακό τους πρόγραμμα.
            
         
               (9)
            
            
               Ο παρών κανονισμός πρέπει να ισχύει με την επιφύλαξη της δυνατότητας των παρόχων περιαγωγής να προσφέρουν, και των πελατών περιαγωγής να επιλέγουν αυτοβούλως, εναλλακτικό τιμολόγιο περιαγωγής σύμφωνα με το άρθρο 6ε παράγραφος 3 του κανονισμού (ΕΕ) αριθ. 531/2012, το οποίο θα μπορούσε να περιλαμβάνει συμβατικούς όρους χρήσης που δεν εμπίπτουν στην πολιτική εύλογης χρήσης που θεσπίζεται σύμφωνα με τον παρόντα κανονισμό.
            
         
               (10)
            
            
               Προκειμένου να εξασφαλίζεται ότι οι υπηρεσίες περιαγωγής δεν υπόκεινται σε καταχρηστική ή πέραν του φυσιολογικού χρήση που δεν συνδέεται με τα κατά διαστήματα ταξίδια εκτός του κράτους μέλους διαμονής του πελάτη ή με το οποίο ο πελάτης έχει σταθερούς δεσμούς που συνεπάγονται συχνή και ουσιαστική παρουσία στο έδαφός του, οι πάροχοι περιαγωγής ενδέχεται να πρέπει να καθορίσουν τη συνήθη διαμονή των πελατών περιαγωγής ή την ύπαρξη τέτοιων σταθερών δεσμών. Λαμβανομένων υπόψη των αποδεικτικών στοιχείων που είναι συνήθη στο αντίστοιχο κράτος μέλος και του θεωρούμενου επιπέδου κινδύνου καταχρηστικής ή πέραν του φυσιολογικού χρήσης, ο πάροχος περιαγωγής πρέπει να είναι σε θέση να διευκρινίζει τα προς υποβολή εύλογα αποδεικτικά στοιχεία για τον τόπο διαμονής, υπό την επίβλεψη της εθνικής ρυθμιστικής αρχής όσον αφορά την αναλογικότητα του συνολικού φόρτου τεκμηρίωσης και της καταλληλότητάς του στο εθνικό πλαίσιο. Στα εν λόγω αποδεικτικά στοιχεία, όσον αφορά τους μεμονωμένους χρήστες, μπορεί να περιλαμβάνεται δήλωση του πελάτη, προσκόμιση έγκυρου εγγράφου που επιβεβαιώνει το κράτος μέλος διαμονής του πελάτη, προσδιορισμό της ταχυδρομικής διεύθυνσης ή της διεύθυνσης χρέωσης του πελάτη για άλλες υπηρεσίες που παρέχονται στο κράτος μέλος του παρόχου περιαγωγής, δήλωση εγγραφής για μαθήματα πλήρους φοίτησης από ίδρυμα τριτοβάθμιας εκπαίδευσης, αποδεικτικό εγγραφής σε τοπικούς εκλογικούς καταλόγους ή πληρωμής τοπικών/κατά κεφαλήν φόρων. Στην περίπτωση εμπορικών πελατών, τα εν λόγω αποδεικτικά στοιχεία μπορεί να περιλαμβάνουν έγγραφα για τον τόπο σύστασης ή ίδρυσης της επιχείρησης, για τον τόπο της πραγματικής άσκησης της κύριας οικονομικής της δραστηριότητας ή για τον κύριο τόπο όπου οι εργαζόμενοι που προσδιορίζεται ότι χρησιμοποιούν συγκεκριμένη κάρτα SIM εκτελούν τα καθήκοντά τους. Σταθεροί δεσμοί με κράτος μέλος που συνεπάγονται συχνή και ουσιαστική παρουσία στο έδαφός του μπορούν να προκύψουν από διαρκή σχέση εργασίας πλήρους απασχόλησης, συμπεριλαμβανομένων των μεθοριακών εργαζομένων· διαρκείς συμβατικές σχέσεις που συνεπάγονται παρόμοια φυσική παρουσία αυτοαπασχολούμενου ατόμου, συμμετοχή σε επαναλαμβανόμενα εκπαιδευτικά προγράμματα με πλήρες ωράριο· ή από άλλες καταστάσεις, όπως αποσπασμένων εργαζομένων ή συνταξιούχων, εφόσον αφορούν ανάλογο επίπεδο εδαφικής παρουσίας.
            
         
               (11)
            
            
               Οι πάροχοι περιαγωγής οφείλουν να περιορίζουν τα αιτήματα για υποβολή αποδεικτικών στοιχείων σχετικά με τον συνήθη τόπο διαμονής ή άλλους σταθερούς δεσμούς που συνεπάγονται συχνή και παρατεταμένη διαμονή μετά τη σύναψη συγκεκριμένου συμβολαίου αυστηρά σε περιστάσεις στις οποίες τα δεδομένα που πρέπει να συλλεχθούν για σκοπούς χρέωσης φαίνεται να παρέχουν ενδείξεις καταχρηστικής ή πέραν του φυσιολογικού χρήσης που δεν συνδέεται με κατά διαστήματα ταξίδια. Τα αποδεικτικά στοιχεία που ζητούνται οφείλουν να περιλαμβάνουν μόνο τα εντελώς απαραίτητα και ανάλογα για την επιβεβαίωση των σχέσεων του πελάτη με το κράτος μέλος του παρόχου περιαγωγής. Ελλείψει συναφών λόγων δεν πρέπει να επιβάλλονται απαιτήσεις τεκμηρίωσης σε πελάτες όσον αφορά τη διαβεβαίωση της συμμόρφωσης με τους όρους της πολιτικής εύλογης χρήσης. Συγκεκριμένα, δεν πρέπει να υφίσταται απαίτηση επαναλαμβανόμενης υποβολής αυτών των εγγράφων που δεν συνδέονται με αξιολόγηση βάσει κινδύνου της πιθανότητας καταχρηστικής ή πέραν του φυσιολογικού χρήσης.
            
         
               (12)
            
            
               Προκειμένου να επιτρέπεται στους πελάτες να καταναλώνουν όγκους ρυθμιζόμενων υπηρεσιών περιαγωγής λιανικής που προσφέρονται στις ισχύουσες εγχώριες τιμές λιανικής οι οποίες συνάδουν με τα αντίστοιχα εγχώρια τιμολογιακά του προγράμματα, ο πάροχος περιαγωγής οφείλει κατά γενικό κανόνα να μην επιβάλλει όριο στους όγκους των υπηρεσιών κινητών επικοινωνιών που είναι διαθέσιμοι στον πελάτη περιαγωγής πέραν του εγχώριου περιορισμού, όταν ο πελάτης ταξιδεύει κατά διαστήματα στην Ένωση. Τα εν λόγω εγχώρια όρια πρέπει να περιλαμβάνουν κάθε ισχύουσα πολιτική εύλογης χρήσης όσον αφορά την εγχώρια χρήση του τιμολογιακού προγράμματος.
            
         
               (13)
            
            
               Στο πλαίσιο ορισμένων εγχώριων τιμολογιακών προγραμμάτων που περιγράφονται κατωτέρω ως δέσμες ανοικτών δεδομένων, η κατανάλωση δεδομένων μπορεί να είναι απεριόριστη ή μπορεί να παρέχονται όγκοι δεδομένων σε τεκμαρτή εγχώρια ανά μονάδα τιμή χαμηλή σε σχέση με το μέγιστο ρυθμιζόμενο τέλος περιαγωγής χονδρικής που αναφέρεται στο άρθρο 12 του κανονισμού (ΕΕ) αριθ. 531/2012. Ελλείψει διασφαλίσεων μεγάλου όγκου αναφορικά με τις εν λόγω δέσμες ανοικτών δεδομένων, είναι πιθανότερο ότι τα εν λόγω, και όχι άλλα, τιμολογιακά προγράμματα θα υπόκεινται σε οργανωμένη μεταπώληση σε πρόσωπα που δεν είναι μόνιμοι κάτοικοι ή δεν έχουν σταθερή σχέση που συνεπάγεται συχνή και παρατεταμένη διαμονή στο κράτος μέλος του παρόχου περιαγωγής. Επιπλέον, αυτή η ανώμαλη ή καταχρηστική χρήση των δεσμών ανοικτών δεδομένων μπορεί να οδηγήσει στην εξαφάνιση των εν λόγω τιμολογιακών προγραμμάτων στις εγχώριες αγορές ή στον περιορισμό της περιαγωγής με τέτοια τιμολογιακά προγράμματα, πράγμα που θα είναι εις βάρος των εγχώριων χρηστών και σε αντίθεση με τον στόχο του κανονισμού (ΕΕ) αριθ. 531/2012. Ο κίνδυνος αυτός είναι σημαντικά μικρότερος για υπηρεσίες φωνητικών κλήσεων και σύντομων μηνυμάτων (SMS), καθώς οι υπηρεσίες αυτές υπόκεινται σε μεγαλύτερους φυσικούς ή χρονικούς περιορισμούς, ενώ οι πραγματικοί τρόποι χρήσης έχουν παραμείνει σταθεροί ή μειώνονται κατά τα τελευταία έτη. Αυτό ισχύει με την επιφύλαξη του δικαιώματος των φορέων εκμετάλλευσης να λαμβάνουν μέτρα για την αντιμετώπιση των εξαιρετικά άτυπων μορφών χρήσης υπηρεσιών περιαγωγής φωνητικών κλήσεων και σύντομων μηνυμάτων (SMS) που σχετίζονται με δόλιες δραστηριότητες. Αν και είναι αναγκαίο να προβλεφθούν πρόσθετες εγγυήσεις έναντι των εν λόγω αυξημένων κινδύνων κατάχρησης ρυθμιζόμενων λιανικών υπηρεσιών περιαγωγής δεδομένων στις ισχύουσες εγχώριες λιανικές τιμές στο πλαίσιο των δεσμών ανοικτών δεδομένων, οι εγχώριοι πελάτες που ταξιδεύουν κατά περιόδους εντός της Ένωσης πρέπει να μπορούν να καταναλώνουν όγκους λιανικής των εν λόγω υπηρεσιών ισοδύναμους με το διπλάσιο των όγκων που μπορούν να αγοραστούν στην ανώτατη τιμή χονδρικής δεδομένων περιαγωγής με χρηματικό ποσό ίσο προς τη συνολική εγχώρια τιμή λιανικής, εκτός ΦΠΑ, της συνιστώσας «υπηρεσίες κινητών επικοινωνιών» του εγχώριου τιμολογιακού προγράμματος για ολόκληρη τη σχετική περίοδο τιμολόγησης. Πρόκειται για όγκο που συνάδει με το εν λόγω εγχώριο τιμολογιακό πρόγραμμα, διότι προσαρμόζεται στις εγχώριες τιμές λιανικής του υπόψη τιμολογιακού προγράμματος και μπορεί επομένως να εφαρμόζεται στις περιπτώσεις δεσμών ανοικτών δεδομένων, ακόμη και όταν ομαδοποιείται με άλλες κινητές υπηρεσίες λιανικής. Η εφαρμογή του πολλαπλασιαστή δύο αντανακλά επαρκώς το γεγονός ότι οι φορείς εκμετάλλευσης συχνά διαπραγματεύονται τιμές χονδρικής για την περιαγωγή δεδομένων κάτω από τα ισχύοντα ανώτατα όρια, και ότι οι πελάτες συχνά δεν καταναλώνουν ολόκληρο το επιτρεπόμενο όριο δεδομένων που προβλέπεται βάσει του τιμολογιακού τους προγράμματος. Στο πλαίσιο αυτό, η διαφάνεια προς όφελος των καταναλωτών θα διασφαλίζεται με τη συμμόρφωση με τις διατάξεις του κανονισμού (ΕΕ) αριθ. 531/2012, σύμφωνα με τον οποίο ο πάροχος περιαγωγής αποστέλλει ειδοποίηση στον πελάτη περιαγωγής όταν έχει καταναλωθεί εξολοκλήρου ο ισχύων όγκος εύλογης χρήσης ρυθμιζόμενων υπηρεσιών περιαγωγής δεδομένων, αναφέροντας το πρόσθετο τέλος που θα ισχύει για τυχόν πρόσθετη κατανάλωση ρυθμιζόμενων υπηρεσιών περιαγωγής δεδομένων από τον πελάτη περιαγωγής.
            
         
               (14)
            
            
               Προκειμένου να αντιμετωπιστεί ο κίνδυνος προπληρωμένες συνδρομές οι οποίες δεν προϋποθέτουν μακροπρόθεσμη δέσμευση να χρησιμοποιηθούν αποκλειστικά για σκοπούς μόνιμης περιαγωγής, ο πάροχος περιαγωγής πρέπει να μπορεί, εναλλακτικά στην απαίτηση παροχής αποδείξεων κατοικίας ή σταθερών δεσμών που συνεπάγονται συχνή και παρατεταμένη παρουσία στο έδαφος του κράτους μέλους του εν λόγω παρόχου περιαγωγής, να περιορίζει τη χρήση ρυθμιζόμενων λιανικών υπηρεσιών περιαγωγής δεδομένων στις ισχύουσες εγχώριες λιανικές τιμές με προπληρωμένη συνδρομή σε όγκους που μπορούν να αγοραστούν στην ανώτατη τιμή δεδομένων περιαγωγής χονδρικής με το υπόλοιπο χρηματικό ποσό, εκτός ΦΠΑ, που είναι διαθέσιμο στην εν λόγω προπληρωμένη συνδρομή κατά τον χρόνο της κατανάλωσης περιαγωγής.
            
         
               (15)
            
            
               Ο πάροχος περιαγωγής πρέπει να είναι σε θέση να λάβει μέτρα για τον εντοπισμό και την αποτροπή καταχρηστικής ή πέραν του φυσιολογικού χρήσης των ρυθμιζόμενων υπηρεσιών περιαγωγής λιανικής σε εγχώριες τιμές, για σκοπούς εκτός από τα κατά διαστήματα ταξίδια. Ταυτόχρονα, οι πελάτες περιαγωγής πρέπει να προστατεύονται από κάθε μέτρο το οποίο μπορεί να θίγει με οποιονδήποτε τρόπο τη δυνατότητα χρήσης ρυθμιζόμενων υπηρεσιών περιαγωγής λιανικής που προσφέρονται με εγχώριες τιμές ενώ ταξιδεύουν περιοδικά στο εξωτερικό, εντός της Ένωσης. Τα μέτρα για τον εντοπισμό και την αποτροπή καταχρηστικής ή πέραν του φυσιολογικού χρήσης ρυθμιζόμενων λιανικών υπηρεσιών περιαγωγής σε εγχώριες τιμές πρέπει να είναι απλά και διαφανή, με ελαχιστοποίηση του διοικητικού φόρτου για τους πελάτες περιαγωγής, καθώς και υπερβολικών και περιττών προειδοποιήσεων. Σύμφωνα με την απαίτηση κατοικίας ή σταθερών δεσμών που συνεπάγονται συχνή και παρατεταμένη παρουσία στη χώρα του παρόχου περιαγωγής, οι δείκτες που τεκμηριώνουν την πιθανότητα καταχρηστικής ή πέραν του φυσιολογικού χρήσης πρέπει να βασίζονται σε αντικειμενικούς δείκτες συνδεόμενους με μοντέλα κίνησης που αποδεικνύουν τη μη επικρατούσα εγχώρια παρουσία του πελάτη στη χώρα του παρόχου περιαγωγής ή την επικρατούσα εγχώρια χρήση των εγχώριων υπηρεσιών κινητών επικοινωνιών. Εξ ορισμού, τέτοιοι αντικειμενικοί δείκτες πρέπει να καθοριστούν σε ορισμένο χρονικό διάστημα. Το εν λόγω χρονικό διάστημα πρέπει να είναι αρκετά μεγάλο, τουλάχιστον τεσσάρων μηνών, ώστε οι πελάτες περιαγωγής να είναι σε θέση να καταναλώνουν λιανικές υπηρεσίες περιαγωγής σε εγχώριες τιμές, με ταυτόχρονη συμμετοχή σε προβλεπόμενες μορφές περιοδικών ταξιδιών στην Ένωση. Οι δείκτες παρουσίας στη χώρα του παρόχου περιαγωγής δεν θα πρέπει να επηρεάζονται αρνητικά από ακούσια περιαγωγή σε παραμεθόριες περιοχές. Εν προκειμένω, η κατάσταση τόσο των ακούσια περιαγόμενων πελατών όσο και των μεθοριακών εργαζομένων πρέπει να ληφθεί υπόψη, δεδομένου ότι η σύνδεση στο δίκτυο του παρόχου περιαγωγής ανά πάσα στιγμή εντός συγκεκριμένης ημέρας υποδηλώνει την ημέρα της εγχώριας παρουσίας για τους σκοπούς της εφαρμογής των αντικειμενικών δεικτών. Σύμφωνα με τον κανονισμό (ΕΕ) αριθ. 531/2012, οι πάροχοι υπηρεσιών περιαγωγής πρέπει επίσης να παρέχουν επαρκείς πληροφορίες ώστε οι πελάτες τους να μπορούν όντως να αποφεύγουν τις περιπτώσεις ακούσιας περιαγωγής. Η παρουσία και η κατανάλωση εκτός της Ένωσης δεν πρέπει να επηρεάζει αρνητικά την ικανότητα του πελάτη περιαγωγής να επωφελείται από την «περιαγωγή με χρέωση εσωτερικού» (RLAH) στην Ένωση, δεδομένου ότι αυτές δεν μπορούν να θεωρηθούν ως δείκτες κινδύνου να κάνει ο πελάτης χρήση της περιαγωγής στις ισχύουσες εγχώριες λιανικές τιμές στο κράτος μέλος του παρόχου περιαγωγής για σκοπούς άλλους από περιοδικά ταξίδια στην Ένωση. Σε αυτό το πλαίσιο, η παρουσία και η κατανάλωση θα πρέπει να υπολογίζονται ως εγχώριες για τους σκοπούς της εφαρμογής των αντικειμενικών δεικτών. Ο πάροχος περιαγωγής μπορεί επίσης να επικαλεστεί άλλες σαφείς αποδείξεις καταχρηστικής ή πέραν του φυσιολογικού χρήσης ρυθμιζόμενων λιανικών υπηρεσιών περιαγωγής σε εγχώριες τιμές, όπως ελάχιστης χρήσης της συνδρομής στο κράτος μέλος του παρόχου περιαγωγής αλλά ως επί το πλείστον κατά την περιαγωγή, ή τη χρήση διάφορων συνδρομών που χρησιμοποιούνται από τον ίδιο πελάτη διαδοχικά κατά την περιαγωγή.
            
         
               (16)
            
            
               Σύμφωνα με τις διατάξεις του κανονισμού (ΕΕ) αριθ. 531/2012 για τη διασφάλιση της διαφάνειας στη χρήση των υπηρεσιών περιαγωγής και σύμφωνα με τους κανόνες στα συμβόλαια του τομέα ηλεκτρονικών επικοινωνιών, οι συμβατικές ρήτρες που προβλέπουν πολιτική εύλογης χρήσης πρέπει να κοινοποιούνται σαφώς στους πελάτες πριν τεθούν σε εφαρμογή. Οι πολιτικές εύλογης χρήσης που εφαρμόζονται από έναν πάροχο περιαγωγής σύμφωνα με τον παρόντα κανονισμό πρέπει να κοινοποιούνται από τον πάροχο περιαγωγής στην εθνική ρυθμιστική αρχή.
            
         
               (17)
            
            
               Η επεξεργασία των δεδομένων κίνησης και θέσης υπόκειται στις διατάξεις της οδηγίας 2002/58/ΕΚ του Ευρωπαϊκού Κοινοβουλίου και του Συμβουλίου (2). Συγκεκριμένα, το άρθρο 6 επιτρέπει στον πάροχο περιαγωγής να επεξεργάζεται δεδομένα κίνησης απαραίτητα για τους σκοπούς χρέωσης των συνδρομητών ή για πληρωμές διασύνδεσης. Η εφαρμογή μέτρων από τον πάροχο περιαγωγής για την ανίχνευση και αποτροπή της καταχρηστικής ή πέραν του φυσιολογικού χρήσης ρυθμιζόμενων υπηρεσιών περιαγωγής λιανικής σε εγχώριες τιμές δεν επιτρέπεται να καταλήγει σε αποθήκευση και αυτοματοποιημένη επεξεργασία δεδομένων που επιτρέπουν να αναγνωρίζεται προσωπικά ο πελάτης, συμπεριλαμβανομένων των δεδομένων θέσης και κίνησης, τα οποία δεν συνδέονται ή δεν είναι αναλογικά με τον σκοπό του εντοπισμού και της πρόληψης της καταχρηστικής ή πέραν του φυσιολογικού χρήσης.
            
         
               (18)
            
            
               Συγκεκριμένα, ο πάροχος περιαγωγής πρέπει να είναι σε θέση να εντοπίζει και να αποτρέπει, σε περίπτωση παράβασης των όρων του συμβολαίου σε χονδρικό ή λιανικό επίπεδο, τρίτα μέρη από την εκμετάλλευση της «κίνησης περιαγωγής με χρέωση εσωτερικού» για διαμεσολάβηση όσον αφορά τις τιμές έτσι ώστε να αποκομίσει οικονομικό όφελος μέσω πωλήσεων σε πελάτες που κανονικά δεν διαμένουν ούτε έχουν άλλους σταθερούς δεσμούς με το κράτος μέλος του παρόχου περιαγωγής. Εφόσον ο φορέας εκμετάλλευσης διαπιστώνει, με αντικειμενικά και τεκμηριωμένα στοιχεία, τέτοια συστηματικά καταχρηστική δραστηριότητα, πρέπει να κοινοποιεί στην εθνική ρυθμιστική αρχή τα στοιχεία που συνιστούν τη συστηματική κατάχρηση και τα μέτρα που λαμβάνονται για την εξασφάλιση της συμμόρφωσης με όλους τους όρους του ισχύοντος συμβολαίου, το αργότερο κατά τη λήψη του μέτρου.
            
         
               (19)
            
            
               Σε συγκεκριμένες περιπτώσεις, εφόσον ο φορέας εκμετάλλευσης διαθέτει τεκμηριωμένα στοιχεία συγκεκριμένων προτύπων χρήσης του καταναλωτή περιαγωγής που καταδεικνύουν την πιθανότητα καταχρηστικής ή πέραν του φυσιολογικού κατανάλωσης ρυθμιζόμενων υπηρεσιών περιαγωγής λιανικής σε επίπεδα εγχώριων τιμών για άλλους σκοπούς εκτός από τα κατά διαστήματα ταξίδια, παρά την τεκμηρίωση της διαμονής ή άλλων σταθερών δεσμών που παρέχονται από τον εν λόγω πελάτη, πρέπει πρώτα να προειδοποιεί τον πελάτη για τον κίνδυνο επιβολής πρόσθετων τελών περιαγωγής. Τα αντικειμενικά κριτήρια τα οποία θα μπορούσαν να χρησιμεύσουν ως δείκτες που τεκμηριώνουν την πιθανότητα καταχρηστικής ή πέραν του φυσιολογικού χρήσης πρέπει να προσδιορίζονται λεπτομερώς εκ των προτέρων στο συμβόλαιο.
            
         
               (20)
            
            
               Η δυνατότητα του παρόχου περιαγωγής να επιβάλλει πρόσθετα τέλη ισχύει με την επιφύλαξη οποιωνδήποτε αναλογικών μέτρων ενδεχομένως ληφθούν, σύμφωνα με το εθνικό δίκαιο σε συμμόρφωση με το ενωσιακό δίκαιο, σε περίπτωση που ο πελάτης έχει παράσχει εσκεμμένα ανακριβείς πληροφορίες, προκειμένου να διασφαλίσει τη συμμόρφωση με όλους τους όρους του υποκείμενου συμβολαίου.
            
         
               (21)
            
            
               Οι πάροχοι περιαγωγής που εφαρμόζουν πολιτική εύλογης χρήσης πρέπει να θεσπίζουν διαφανείς, απλές και αποδοτικές διαδικασίες για την αντιμετώπιση των καταγγελιών των πελατών που σχετίζονται με την εφαρμογή την εν λόγω πολιτικής. Σύμφωνα με το άρθρο 17 παράγραφος 2 του κανονισμού (ΕΕ) αριθ. 531/2012, οι πελάτες περιαγωγής πρέπει σε κάθε περίπτωση να έχουν πρόσβαση στον αρμόδιο εξωδικαστικό φορέα επίλυσης διαφορών που επιλύει δίκαια και γρήγορα τις ανεπίλυτες διαφορές μεταξύ πελατών και παρόχων περιαγωγής οι οποίες προκύπτουν από την εφαρμογή της πολιτικής εύλογης χρήσης σύμφωνα με το άρθρο 34 της οδηγίας 2002/22/ΕΚ του Ευρωπαϊκού Κοινοβουλίου και του Συμβουλίου (3), όπως τροποποιήθηκε από την οδηγία 2009/136/ΕΚ (4).
            
         
               (22)
            
            
               Σύμφωνα με τον κανονισμό (ΕΕ) αριθ. 531/2012, οι εθνικές ρυθμιστικές αρχές πρέπει να παρακολουθούν στενά και να επιβλέπουν την εφαρμογή της πολιτικής εύλογης χρήσης, ώστε να διασφαλίζουν ότι η πολιτική εύλογης χρήσης που εφαρμόζεται από τους εγχώριους παρόχους δεν παρεμποδίζει τη δυνατότητα διάθεσης στον πελάτη της «περιαγωγής με χρέωση εσωτερικού». Εάν η εθνική ρυθμιστική αρχή διαπιστώσει παραβίαση των υποχρεώσεων που ορίζονται στον κανονισμό περί περιαγωγής, έχει την αρμοδιότητα να απαιτήσει την άμεση παύση της εν λόγω παραβίασης.
            
         
               (23)
            
            
               Ο παρών κανονισμός πρέπει να ισχύει με την επιφύλαξη των υφιστάμενων δικαιωμάτων και υποχρεώσεων σύμφωνα με το ενωσιακό δίκαιο ή σύμφωνα με το εθνικό δίκαιο σε συμμόρφωση με το ενωσιακό δίκαιο. Σε αυτά συμπεριλαμβάνεται ιδίως το δικαίωμα των τελικών χρηστών να επωφελούνται από δίκτυα και υπηρεσίες κινητών ηλεκτρονικών επικοινωνιών σε οποιοδήποτε κράτος μέλος ανεξαρτήτως της εθνικότητάς τους ή του τόπου διαμονής τους στην Ένωση· τυχόν εθνικοί κανόνες που απαιτούν αποδεικτικό ταυτότητας ή άλλο αποδεικτικό έγγραφο προκειμένου να αποκτηθεί κάρτα SIM ή να πραγματοποιηθεί άλλως συνδρομή σε τέτοια δίκτυα ή υπηρεσίες· και τυχόν εθνικά μέτρα σχετικά με τη συνέχεια της παροχής των υπηρεσιών ή σχετικά με προπληρωμένη πίστωση με συγκεκριμένο αριθμό ή κάρτα SIM· και το δικαίωμα των παρόχων υπηρεσιών ηλεκτρονικών επικοινωνιών να εφαρμόζουν κατάλληλα μέτρα σύμφωνα με το εθνικό δίκαιο για την καταπολέμηση της απάτης
            
         
               (24)
            
            
               Εφόσον τα πρότυπα χρήσης της περιαγωγής ποικίλλουν στη διάρκεια του έτους, οι αιτήσεις για άδεια επιβολής πρόσθετου τέλους περιαγωγής που υποβάλλονται από πάροχο περιαγωγής σύμφωνα με το άρθρο 6γ παράγραφος 2 του κανονισμού (ΕΕ) αριθ. 531/2012 προκειμένου να εξασφαλισθεί η βιωσιμότητα του εγχώριου τύπου χρέωσης πρέπει να αξιολογούνται βάσει δεδομένων κίνησης που καλύπτουν τουλάχιστον 12 μήνες. Για τον υπολογισμό του όγκου της κίνησης κατά τη διάρκεια του έτους, ο πάροχος περιαγωγής πρέπει να έχει τη δυνατότητα να υποβάλει προβλέψεις κυκλοφορίας. Οι εν λόγω προβλέψεις πρέπει να βασίζονται σε πραγματικά στοιχεία, όπως τα πραγματικά στοιχεία χρήσης της περιαγωγής, παρεκτάσεις της πραγματικής εγχώριας χρήσης σε χρήση περιαγωγής, παρεκτάσεις της πραγματικής χρήσης της περιαγωγής σημαντικού υποσυνόλου πελατών περιαγωγής που χρησιμοποιούν τιμολογιακά προγράμματα «περιαγωγής με χρέωση εσωτερικού» σε όλους τους πελάτες περιαγωγής βάσει των κανόνων «περιαγωγής με χρέωση εσωτερικού», σύμφωνα με το άρθρο 6α του κανονισμού (ΕΕ) αριθ. 531/2012. Κατά την εξέταση των αιτήσεων παρέκκλισης βιωσιμότητας εκ μέρους διάφορων αιτούντων, οι εθνικές ρυθμιστικές αρχές οφείλουν να εξασφαλίζουν τη συνέπεια των εκάστοτε χρησιμοποιούμενων παραδοχών για τον υπολογισμό του προβλεπόμενου όγκου, αφού λάβουν δεόντως υπόψη τις σχετικές διαφορές όσον αφορά την εμπορική θέση και την πελατειακή βάση.
            
         
               (25)
            
            
               Όλα τα δεδομένα κόστους και εσόδων που περιέχονται στον φάκελο των αιτήσεων για άδεια επιβολής πρόσθετου τέλους περιαγωγής που υποβάλλεται από πάροχο περιαγωγής σύμφωνα με το άρθρο 6γ παράγραφος 2 του κανονισμού (ΕΕ) αριθ. 531/2012 προκειμένου να εξασφαλιστεί η βιωσιμότητα του εγχώριου τύπου χρέωσης πρέπει να βασίζονται σε χρηματοοικονομικούς λογαριασμούς που μπορούν να προσαρμοστούν σε προβλέψεις του όγκου κίνησης. Οι αποκλίσεις από τις προβλέψεις κόστους βάσει χρηματοοικονομικών λογαριασμών πρέπει να επιτρέπονται μόνο εφόσον υποστηρίζονται από απόδειξη χρηματοοικονομικών δεσμεύσεων που έχουν ήδη αναληφθεί κατά τη στιγμή της αίτησης.
            
         
               (26)
            
            
               Πρέπει να παρέχεται εναρμονισμένη μεθοδολογία για τον καθορισμό του κόστους και των εσόδων παροχής ρυθμιζόμενων υπηρεσιών περιαγωγής λιανικής, με σκοπό την εξασφάλιση συνεπούς αξιολόγησης των αιτήσεων για άδεια επιβολής πρόσθετου τέλους που υποβάλλονται από πάροχο περιαγωγής σύμφωνα με το άρθρο 6γ παράγραφος 2 του κανονισμού (ΕΕ) αριθ. 531/2012, ώστε να εξασφαλίζεται η βιωσιμότητα του οικείου εγχώριου τύπου χρέωσης.
            
         
               (27)
            
            
               Η παροχή ρυθμιζόμενων υπηρεσιών περιαγωγής λιανικής συνεπάγεται δύο γενικές κατηγορίες κόστους: το κόστος για την αγορά της πρόσβασης σε περιαγωγή χονδρικής από δίκτυα επίσκεψης για μη ισόρροπη κίνηση και λοιπά κόστη περιαγωγής. Σύμφωνα με τον κανονισμό (ΕΕ) αριθ. 531/2012, το κόστος για την αγορά πρόσβασης σε περιαγωγή χονδρικής από δίκτυα επίσκεψης για μη ισόρροπη κίνηση καλύπτεται από τα ισχύοντα τέλη περιαγωγής χονδρικής που εφαρμόζονται στους όγκους κατά τους οποίους η εξερχόμενη κίνηση περιαγωγής του παρόχου περιαγωγής υπερβαίνει την εισερχόμενη κίνηση περιαγωγής του. Σε περίπτωση που πάροχος περιαγωγής αγοράζει, στην εγχώρια αγορά, πρόσβαση χονδρικής από άλλον πάροχο υπηρεσιών περιαγωγής (όπως φορείς εκμετάλλευσης κινητών εικονικών δικτύων), το κόστος πρόσβασης σε περιαγωγή χονδρικής για τον πρώτο μπορεί να είναι υψηλότερο από ό, τι για τον δεύτερο, όταν ο εγχώριος φορέας εκμετάλλευσης δικτύου στη χώρα υποδοχής επιβάλλει στον πάροχο περιαγωγής που αγοράζει εγχώρια πρόσβαση χονδρικής υψηλότερη τιμή πρόσβασης σε περιαγωγή χονδρικής από εκείνη που εξασφαλίζεται από φορείς εκμετάλλευσης δικτύου επίσκεψης για τον ίδιο και/ή την παροχή συναφών υπηρεσιών. Το εν λόγω υψηλό κόστος πρόσβασης σε περιαγωγή χονδρικής είναι πιθανότερο να αναγκάσει τους παρόχους περιαγωγής που αγοράζουν εγχώρια πρόσβαση χονδρικής να ζητήσουν άδεια επιβολής πρόσθετου τέλους περιαγωγής και οι εθνικές ρυθμιστικές αρχές πρέπει να λάβουν δεόντως υπόψη αυτή την πτυχή κατά την εξέταση των εν λόγω αιτήσεων.
            
         
               (28)
            
            
               Τα λοιπά κόστη περιαγωγής για την παροχή ρυθμιζόμενων υπηρεσιών περιαγωγής λιανικής είναι κοινά στην παροχή υπηρεσιών περιαγωγής εντός της Ένωσης και σε τρίτες χώρες, και μέρος αυτών είναι επίσης κοινό, τόσο στις υπηρεσίες παροχής περιαγωγής χονδρικής όσο και λιανικής. Για τους σκοπούς της αίτησης για άδεια επιβολής πρόσθετου τέλους περιαγωγής που υποβάλλεται από πάροχο περιαγωγής σύμφωνα με το άρθρο 6γ παράγραφος 2 του κανονισμού (ΕΕ) αριθ. 531/2012 προκειμένου να εξασφαλίζεται η βιωσιμότητα του οικείου εγχώριου τύπου χρέωσης, τα κοινά αυτά κόστη πρέπει να διατίθενται στην παροχή υπηρεσιών περιαγωγής λιανικής εντός της Ένωσης και, στην περίπτωση αυτών που είναι κοινά στην παροχή υπηρεσιών περιαγωγής λιανικής και χονδρικής, σύμφωνα με τη γενική αναλογία των εσόδων εισερχόμενης και εξερχόμενης περιαγωγής.
            
         
               (29)
            
            
               Το κόστος παροχής ρυθμιζόμενων υπηρεσιών περιαγωγής λιανικής θα μπορούσε επίσης να υπολογιστεί συμπεριλαμβανομένης της αναλογίας του από κοινού αναλαμβανόμενου και του κοινού κόστους που προκύπτει για την παροχή λιανικών υπηρεσιών κινητών επικοινωνιών γενικώς, εφόσον ο υπολογισμός αυτός αντικατοπτρίζει την αναλογία που χρησιμοποιείται για τη διάθεση σε αυτές τις υπηρεσίες εσόδων από την παροχή όλων των άλλων λιανικών υπηρεσιών κινητών επικοινωνιών.
            
         
               (30)
            
            
               Κατά τον καθορισμό των εσόδων από την παροχή ρυθμιζόμενων υπηρεσιών περιαγωγής λιανικής, στην αίτηση για άδεια επιβολής πρόσθετου τέλους που υποβάλλεται από πάροχο περιαγωγής σύμφωνα με το άρθρο 6γ παράγραφος 2 του κανονισμού (ΕΕ) αριθ. 531/2012 προκειμένου να εξασφαλίζεται η βιωσιμότητα του οικείου εγχώριου τύπου χρέωσης, πρέπει να λαμβάνονται πλήρως υπόψη όλα τα έσοδα λιανικής που προέρχονται άμεσα από την παροχή λιανικών υπηρεσιών κινητών επικοινωνιών με προέλευση από το κράτος μέλος επίσκεψης, όπως τα έσοδα για κίνηση σε πλεόνασμα όγκου δυνάμει οποιασδήποτε πολιτικής εύλογης χρήσης ή από εναλλακτικές ρυθμιζόμενες υπηρεσίες περιαγωγής, καθώς και οποιαδήποτε άλλη χρέωση ανά μονάδα ή άλλη πληρωμή που προκύπτει από τη χρήση των λιανικών υπηρεσιών κινητών επικοινωνιών σε κράτος μέλος επίσκεψης.
            
         
               (31)
            
            
               Εφόσον οι ρυθμιζόμενες υπηρεσίες περιαγωγής λιανικής παρέχονται υπό τους ισχύοντες εγχώριους όρους, πρέπει να θεωρείται ότι δημιουργούν μέρος των εσόδων από πάγια περιοδικά τέλη για την παροχή εγχώριων λιανικών υπηρεσιών κινητών επικοινωνιών. Πρέπει, επομένως να λαμβάνονται υπόψη κατά την αξιολόγηση της αίτησης για άδεια επιβολής πρόσθετου τέλους περιαγωγής που υποβάλλεται από πάροχο περιαγωγής σύμφωνα με το άρθρο 6γ παράγραφος 2 του κανονισμού (ΕΕ) αριθ. 531/2012, προκειμένου να εξασφαλίζεται η βιωσιμότητα του εγχώριου τύπου χρέωσης σύμφωνα με τη μεθοδολογία που ορίζεται στον παρόντα κανονισμό. Για τον σκοπό αυτό, τα έσοδα από κάθε λιανική υπηρεσία κινητών επικοινωνιών πρέπει να διατίθενται βάσει κριτηρίου που θα αντανακλά την αναλογία μεταξύ της κίνησης των διαφόρων υπηρεσιών κινητών επικοινωνιών, όπως σταθμίζεται σύμφωνα με την αναλογία μεταξύ μοναδιαίου μέσου όρου των τελών περιαγωγής χονδρικής.
            
         
               (32)
            
            
               Για να θεωρηθεί ότι έχει ως συνέπεια την υπονόμευση της βιωσιμότητας του εγχώριου τύπου χρέωσης του φορέα εκμετάλλευσης, οποιοδήποτε καθαρό περιθώριο περιαγωγής λιανικής που προκύπτει από την αφαίρεση του κόστους παροχής ρυθμιζόμενων υπηρεσιών περιαγωγής λιανικής από τα αντίστοιχα έσοδα πρέπει να είναι αρνητικό, τουλάχιστον κατά ποσό που συνεπάγεται κίνδυνο αισθητής επίδρασης στην εξέλιξη των εγχώριων τιμών. Συγκεκριμένα, για να θεωρηθεί ότι ευνοεί έναν τέτοιο κίνδυνο, το αρνητικό καθαρό περιθώριο της περιαγωγής λιανικής πρέπει να αντιπροσωπεύει τουλάχιστον σημαντικό ποσοστό των συνολικών κερδών προ τόκων, φόρων και αποσβέσεων, από την παροχή άλλων υπηρεσιών κινητών επικοινωνιών.
            
         
               (33)
            
            
               Ακόμη και όταν το καθαρό περιθώριο της περιαγωγής λιανικής αντιπροσωπεύει σημαντικό ποσοστό του συνολικού περιθωρίου για την παροχή άλλων υπηρεσιών κινητών επικοινωνιών, συγκεκριμένες συνθήκες, όπως το μέγεθος του ανταγωνισμού στην εγχώρια αγορά ή τα συγκεκριμένα χαρακτηριστικά του αιτούντος θα μπορούσαν μολαταύτα να αποκλείσουν τον κίνδυνο αισθητής επίδρασης στην εξέλιξη των εγχώριων τιμών.
            
         
               (34)
            
            
               Στην αίτηση για άδεια επιβολής πρόσθετου τέλους περιαγωγής που υποβάλλεται από πάροχο περιαγωγής σύμφωνα με το άρθρο 6γ παράγραφος 2 του κανονισμού (ΕΕ) αριθ. 531/2012 προκειμένου να εξασφαλισθεί η βιωσιμότητα του οικείου εγχώριου τύπου χρέωσης, ο πάροχος περιαγωγής οφείλει να εκτιμήσει τις απώλειες λόγω της παροχής υπηρεσιών «περιαγωγής με χρέωση εσωτερικού» και τις αντίστοιχες ρυθμίσεις για την επιβολή του πρόσθετου τέλους που χρειάζεται για την κάλυψή τους, λαμβανομένων υπόψη των μέγιστων ισχυόντων τελών χονδρικής.
            
         
               (35)
            
            
               Οι εθνικές ρυθμιστικές αρχές πρέπει να μπορούν να χορηγούν άδεια για επιβολή πρόσθετου τέλους περιαγωγής την πρώτη ημέρα εφαρμογής της κατάργησης των πρόσθετων τελών περιαγωγής λιανικής στην Ένωση σύμφωνα με τον κανονισμό (ΕΕ) αριθ. 531/2012. Για τον σκοπό αυτό μπορούν να προβλεφθούν πριν από την εν λόγω ημερομηνία επαφές μεταξύ του παρόχου περιαγωγής που εξετάζει την υποβολή σχετικής αίτησης και της εθνικής ρυθμιστικής αρχής, καθώς και παροχή πληροφοριών και σχετικών εγγράφων σε αυτό το πλαίσιο.
            
         
               (36)
            
            
               Σύμφωνα με τον κανονισμό (ΕΕ) αριθ. 531/2012, η άδεια για επιβολή πρόσθετου τέλους περιαγωγής πρέπει να χορηγείται από εθνική ρυθμιστική αρχή για περίοδο 12 μηνών. Προκειμένου να ανανεώσει την εν λόγω άδεια, ο πάροχος περιαγωγής οφείλει να επικαιροποιεί τις πληροφορίες και να τις υποβάλλει στην εθνική ρυθμιστική αρχή κάθε 12 μήνες σύμφωνα με το άρθρο 6γ παράγραφος 2 του κανονισμού (ΕΕ) αριθ. 531/2012.
            
         
               (37)
            
            
               Λόγω των υποχρεώσεων των εθνικών ρυθμιστικών αρχών να επιβλέπουν στενά την εφαρμογή της πολιτικής εύλογης χρήσης και τα μέτρα για τη βιωσιμότητα της κατάργησης των πρόσθετων τελών περιαγωγής λιανικής, καθώς και να υποβάλλουν ετήσιες εκθέσεις στην Επιτροπή για την εφαρμογή των σχετικών διατάξεων, ο παρών κανονισμός πρέπει να προσδιορίζει τις ελάχιστες πληροφορίες που οφείλουν να συγκεντρώνουν και να διαβιβάζουν στην Επιτροπή ώστε να είναι δυνατή η παρακολούθηση της εφαρμογής του.
            
         
               (38)
            
            
               Δυνάμει του κανονισμού (ΕΕ) αριθ. 531/2012, η Επιτροπή οφείλει να επανεξετάζει την παρούσα εκτελεστική πράξη κατά διαστήματα υπό το πρίσμα των εξελίξεων της αγοράς.
            
         
               (39)
            
            
               Η επιτροπή επικοινωνιών δεν διατύπωσε γνώμη.
            
         
               (40)
            
            
               Ο παρών κανονισμός σέβεται τα θεμελιώδη δικαιώματα και τηρεί τις αρχές που αναγνωρίζονται στον Χάρτη των Θεμελιωδών Δικαιωμάτων της Ευρωπαϊκής Ένωσης. Αντίστοιχα, ο παρών κανονισμός πρέπει να ερμηνεύεται και να εφαρμόζεται σύμφωνα με τα εν λόγω δικαιώματα και αρχές, ιδίως σύμφωνα με το δικαίωμα σεβασμού της ιδιωτικής και οικογενειακής ζωής, το δικαίωμα προστασίας των δεδομένων προσωπικού χαρακτήρα, της ελευθερίας έκφρασης και της ελευθερίας του επιχειρείν. Σε κάθε επεξεργασία δεδομένων προσωπικού χαρακτήρα δυνάμει του παρόντος κανονισμού πρέπει να γίνονται σεβαστά τα θεμελιώδη δικαιώματα, συμπεριλαμβανομένου του δικαιώματος σεβασμού της ιδιωτικής και οικογενειακής ζωής και του δικαιώματος προστασίας των δεδομένων προσωπικού χαρακτήρα βάσει των άρθρων 7 και 8 του Χάρτη των Θεμελιωδών Δικαιωμάτων της Ευρωπαϊκής Ένωσης, και πρέπει να υπάρχει συμμόρφωση με την οδηγία 95/46/ΕΚ του Ευρωπαϊκού Κοινοβουλίου και του Συμβουλίου (5), την οδηγία 2002/58/ΕΚ, όπως τροποποιήθηκε από τις οδηγίες του Ευρωπαϊκού Κοινοβουλίου και του Συμβουλίου 2006/24/ΕΚ (6) και 2009/136/ΕΚ, και τον κανονισμό (ΕΕ) αριθ. 2016/679 του Ευρωπαϊκού Κοινοβουλίου και του Συμβουλίου (7). Ειδικότερα, οι πάροχοι υπηρεσιών πρέπει να εξασφαλίζουν ότι κάθε επεξεργασία δεδομένων προσωπικού χαρακτήρα δυνάμει του παρόντος κανονισμού πρέπει να είναι αναγκαία και αναλογική για την επίτευξη του σχετικού σκοπού.
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   ΤΜΗΜΑ I
   
      ΓΕΝΙΚΕΣ ΔΙΑΤΑΞΕΙΣ
   
   Άρθρο 1
   Αντικείμενο και πεδίο εφαρμογής
   1.   Ο παρών κανονισμός θεσπίζει λεπτομερείς κανόνες για την εξασφάλιση της συνεπούς υλοποίησης της πολιτικής εύλογης χρήσης, την οποία οι πάροχοι περιαγωγής μπορούν να εφαρμόζουν στην κατανάλωση ρυθμιζόμενων υπηρεσιών περιαγωγής λιανικής που παρέχονται στις ισχύουσες εγχώριες τιμές λιανικής σύμφωνα με το άρθρο 6β του κανονισμού (ΕΕ) αριθ. 531/2012.
   2.   Επίσης, θεσπίζει λεπτομερείς κανόνες σχετικά με:
   
               α)
            
            
               τις αιτήσεις των παρόχων περιαγωγής για άδεια επιβολής πρόσθετου τέλους περιαγωγής σύμφωνα με το άρθρο 6γ παράγραφος 2 του κανονισμού (ΕΕ) αριθ. 531/2012 προκειμένου να διασφαλίζεται η βιωσιμότητα του οικείου εγχώριου τύπου χρέωσης·
            
         
               β)
            
            
               τη μεθοδολογία που θα εφαρμόζεται από τις εθνικές ρυθμιστικές αρχές για την εκτίμηση του κατά πόσον ο πάροχος περιαγωγής έχει διαπιστώσει ότι αδυνατεί να ανακτήσει το κόστος παροχής ρυθμιζόμενων υπηρεσιών περιαγωγής, με αποτέλεσμα να υπονομεύεται η βιωσιμότητα του οικείου εγχώριου τύπου χρέωσης.
            
         Άρθρο 2
   Ορισμοί
   1.   Για τους σκοπούς του παρόντος κανονισμού, εφαρμόζονται οι ορισμοί του κανονισμού (ΕΚ) αριθ. 531/2012.
   2.   Ισχύουν επίσης οι ακόλουθοι ορισμοί:
   α)   «σταθεροί δεσμοί» με κράτος μέλος: παρουσία στο έδαφος του κράτους μέλους που προκύπτει από διαρκή σχέση εργασίας πλήρους απασχόλησης, συμπεριλαμβανομένων των μεθοριακών εργαζομένων· από διαρκείς συμβατικές σχέσεις που συνεπάγονται παρόμοιο βαθμό φυσικής παρουσίας αυτοαπασχολούμενου ατόμου· από τη συμμετοχή σε επαναλαμβανόμενα εκπαιδευτικά προγράμματα με πλήρες ωράριο· ή από άλλες καταστάσεις, όπως αποσπασμένων εργαζομένων ή συνταξιούχων, εφόσον αφορούν ανάλογο βαθμό εδαφικής παρουσίας·
   β)   «λιανικές υπηρεσίες κινητών επικοινωνιών»: υπηρεσίες δημόσιων κινητών επικοινωνιών που παρέχονται σε τελικούς χρήστες, συμπεριλαμβανομένων των φωνητικών υπηρεσιών, των υπηρεσιών σύντομων μηνυμάτων (SMS) και των υπηρεσιών δεδομένων·
   γ)   «δέσμη ανοικτών δεδομένων»: τιμολογιακό πρόγραμμα για την παροχή μιας ή περισσοτέρων λιανικών υπηρεσιών κινητών επικοινωνιών που δεν περιορίζει τον όγκο των κινητών υπηρεσιών δεδομένων λιανικής που περιλαμβάνονται έναντι καταβολής πάγιου περιοδικού τέλους ή για το οποίο η εγχώρια ανά μονάδα τιμή των κινητών υπηρεσιών δεδομένων λιανικής, η οποία προκύπτει από τη διαίρεση της συνολικής εγχώριας τιμής λιανικής, εκτός ΦΠΑ, για τις υπηρεσίες κινητής τηλεφωνίας που αντιστοιχούν στο σύνολο της περιόδου χρέωσης διά του συνολικού όγκου των κινητών υπηρεσιών δεδομένων λιανικής που διατίθενται στην εγχώρια αγορά, είναι κατώτερη από το μέγιστο ρυθμιζόμενο τέλος περιαγωγής χονδρικής που αναφέρεται στο άρθρο 12 του κανονισμού (ΕΕ) αριθ. 531/2012·
   δ)   «προπληρωμένο τιμολογιακό πρόγραμμα»: τιμολογιακό πρόγραμμα στο πλαίσιο του οποίου οι λιανικές υπηρεσίες κινητών επικοινωνιών παρέχονται μετά την αφαίρεση της πίστωσης που παρέχει ο πάροχος στον πελάτη ανά μονάδα πριν από την κατανάλωση, και από το οποίο ο πελάτης μπορεί να υπαναχωρήσει χωρίς να ζημιωθεί μετά την εξάντληση ή την εκπνοή της πίστωσης·
   ε)   «κράτος μέλος επίσκεψης»: κράτος μέλος διαφορετικό από το κράτος μέλος του εγχώριου παρόχου του πελάτη περιαγωγής·
   στ)   «περιθώριο υπηρεσιών κινητών επικοινωνιών»: τα κέρδη προ τόκων, φόρων και αποσβέσεων, από την πώληση υπηρεσιών κινητών επικοινωνιών, εκτός από υπηρεσίες περιαγωγής λιανικής που παρέχονται εντός της Ένωσης, εξαιρουμένων του κόστους και των εσόδων από υπηρεσίες περιαγωγής λιανικής·
   ζ)   «όμιλος»: μητρική επιχείρηση και όλες οι θυγατρικές της επιχειρήσεις που υπόκεινται στον έλεγχό της κατά την έννοια του κανονισμού (ΕΚ) αριθ. 139/2004 του Συμβουλίου (8).
   ΤΜΗΜΑ II
   
      ΠΟΛΙΤΙΚΗ ΕΥΛΟΓΗΣ ΧΡΗΣΗΣ
   
   Άρθρο 3
   Βασική αρχή
   1.   Ο πάροχος περιαγωγής παρέχει ρυθμιζόμενες υπηρεσίες περιαγωγής λιανικής σε εγχώριες τιμές στους οικείους πελάτες περιαγωγής, οι οποίοι είναι συνήθως κάτοικοι ή έχουν σταθερούς δεσμούς που συνεπάγονται συχνή και ουσιαστική παρουσία στο κράτος μέλος του παρόχου περιαγωγής ενώ ταξιδεύουν κατά διαστήματα στην Ένωση.
   2.   Κάθε πολιτική εύλογης χρήσης που εφαρμόζεται από τον πάροχο περιαγωγής προκειμένου να αποτρέψει καταχρηστική ή πέραν του φυσιολογικού χρήση ρυθμιζόμενων υπηρεσιών περιαγωγής λιανικής υπόκειται στους όρους που προβλέπονται στα άρθρα 4 και 5 και εξασφαλίζει ότι όλοι οι εν λόγω πελάτες περιαγωγής έχουν πρόσβαση σε ρυθμιζόμενες υπηρεσίες περιαγωγής λιανικής σε εγχώριες τιμές κατά τη διάρκεια των κατά διαστήματα ταξιδιών τους στην Ένωση υπό τους ίδιους όρους ως εάν οι εν λόγω υπηρεσίες καταναλώνονταν εγχωρίως.
   Άρθρο 4
   Εύλογη χρήση
   1.   Για τους σκοπούς κάθε πολιτικής εύλογης χρήσης, ο πάροχος περιαγωγής μπορεί να ζητήσει από τους οικείους πελάτες περιαγωγής να προσκομίσουν αποδεικτικό συνήθους διαμονής στο κράτος μέλος του παρόχου περιαγωγής ή άλλου σταθερού δεσμού με το κράτος μέλος που συνεπάγεται συχνή και ουσιαστική παρουσία στο έδαφός του.
   2.   Με την επιφύλαξη τυχόν εγχώριων ορίων όγκου δεδομένων, στην περίπτωση δέσμης ανοικτών δεδομένων, ο πελάτης περιαγωγής έχει τη δυνατότητα να καταναλώσει, όταν ταξιδεύει κατά περιόδους εντός της Ένωσης, όγκο λιανικών υπηρεσιών περιαγωγής δεδομένων σε εγχώριες τιμές λιανικής ισοδύναμο τουλάχιστον με τον όγκο που προκύπτει από τη διαίρεση της συνολικής εγχώριας τιμής λιανικής της εν λόγω δέσμης ανοικτών δεδομένων, εκτός ΦΠΑ, που αντιστοιχεί στο σύνολο της περιόδου χρέωσης, διά του μέγιστου ρυθμιζόμενου τέλους περιαγωγής χονδρικής που αναφέρεται στο άρθρο 12 του κανονισμού (ΕΕ) αριθ. 531/2012.
   Στην περίπτωση των ομαδικών πωλήσεων λιανικών υπηρεσιών κινητών επικοινωνιών με άλλες υπηρεσίες ή τερματικά, η συνολική εγχώρια τιμή λιανικής μιας δέσμης δεδομένων καθορίζεται, για τους σκοπούς του άρθρου 2 παράγραφος 2 στοιχείο γ) και της παρούσας παραγράφου, λαμβάνοντας υπόψη την τιμή που ισχύει για τη χωριστή πώληση της συνιστώσας «λιανικές υπηρεσίες κινητών επικοινωνιών» της δέσμης, εκτός ΦΠΑ, αν διατίθεται, ή την τιμή πώλησης των εν λόγω υπηρεσιών με τα ίδια χαρακτηριστικά σε αυτόνομη βάση.
   3.   Στην περίπτωση προπληρωμένων τιμολογιακών προγραμμάτων, ως εναλλακτική λύση στην απαίτηση πολιτικής εύλογης χρήσης της παραγράφου 1, ο πάροχος περιαγωγής δύναται να περιορίσει την κατανάλωση των λιανικών υπηρεσιών περιαγωγής δεδομένων εντός της Ένωσης στις εγχώριες τιμές λιανικής για όγκους ισοδύναμους τουλάχιστον προς τον όγκο που προκύπτει από τη διαίρεση του συνολικού ποσού, εκτός ΦΠΑ, της υπολειπόμενης διαθέσιμης πίστωσης που έχει ήδη καταβάλει ο πελάτης στον πάροχο, τη στιγμή της ενεργοποίησης της υπηρεσίας περιαγωγής, διά του μέγιστου τέλους περιαγωγής χονδρικής που αναφέρεται στο άρθρο 12 του κανονισμού (ΕΕ) αριθ. 531/2012.
   4.   Στο πλαίσιο της επεξεργασίας των δεδομένων κίνησης σύμφωνα με το άρθρο 6 της οδηγίας 2002/58/ΕΚ, προκειμένου να αποτρέπεται η καταχρηστική ή πέραν του φυσιολογικού χρήση των ρυθμιζόμενων υπηρεσιών περιαγωγής λιανικής που παρέχονται στις ισχύουσες εγχώριες τιμές λιανικής, ο πάροχος περιαγωγής μπορεί να εφαρμόζει δίκαιους, εύλογους και αναλογικούς μηχανισμούς ελέγχου βάσει αντικειμενικών δεικτών που συνδέονται με τον κίνδυνο καταχρηστικής ή πέραν του φυσιολογικού χρήσης εκτός των κατά διαστήματα ταξιδιών στην Ένωση.
   Οι αντικειμενικοί δείκτες μπορούν να περιλαμβάνουν μέτρα με τα οποία θα διαπιστώνεται αν οι πελάτες έχουν επικρατούσα εγχώρια κατανάλωση έναντι κατανάλωσης περιαγωγής ή επικρατούσα εγχώρια παρουσία του πελάτη έναντι παρουσίας σε άλλα κράτη μέλη της Ένωσης.
   Για να εξασφαλιστεί ότι οι πελάτες περιαγωγής που εκτελούν περιοδικά ταξίδια δεν υποβάλλονται σε περιττές ή υπερβολικές προειδοποιήσεις σύμφωνα με το άρθρο 5 παράγραφος 4, οι πάροχοι περιαγωγής που εφαρμόζουν τα εν λόγω μέτρα προκειμένου να αποδειχθεί ο κίνδυνος καταχρηστικής ή πέραν του φυσιολογικού χρήσης των υπηρεσιών περιαγωγής τηρούν τους εν λόγω δείκτες παρουσίας και κατανάλωσης σωρευτικά και για χρονικό διάστημα τουλάχιστον τεσσάρων μηνών.
   Στις συμβάσεις με τους πελάτες περιαγωγής, ο πάροχος περιαγωγής προσδιορίζει την ή τις κινητές υπηρεσίες λιανικής στις οποίες αναφέρεται ο δείκτης κατανάλωσης, καθώς και την ελάχιστη διάρκεια της περιόδου παρατήρησης.
   Είτε η επικρατούσα εγχώρια κατανάλωση ή η επικρατούσα εγχώρια παρουσία του πελάτη περιαγωγής κατά τη διάρκεια της καθορισμένης περιόδου παρατήρησης θεωρείται ως απόδειξη της μη καταχρηστικής και μη πέραν του φυσιολογικού χρήσης των ρυθμιζόμενων λιανικών υπηρεσιών περιαγωγής.
   Για τους σκοπούς του δευτέρου, τρίτου και πέμπτου εδάφιου, οποιαδήποτε μέρα κατά την οποία ένας πελάτης περιαγωγής συνδέεται με το εγχώριο δίκτυο υπολογίζεται ως ημέρα εγχώριας παρουσίας του εν λόγω πελάτη.
   Άλλοι αντικειμενικοί δείκτες κινδύνου καταχρηστικής ή πέραν του φυσιολογικού χρήσης των ρυθμιζόμενων υπηρεσιών περιαγωγής λιανικής που παρέχονται στις ισχύουσες εγχώριες τιμές λιανικής περιλαμβάνουν
   
               α)
            
            
               μεγάλη περίοδο αδράνειας μιας συγκεκριμένης κάρτας SIM σε συνδυασμό με τη χρήση της κυρίως, αν όχι αποκλειστικά, με περιαγωγή·
            
         
               β)
            
            
               συνδρομή και διαδοχική χρήση πολλαπλών καρτών SIM από τον ίδιο πελάτη, με περιαγωγή.
            
         5.   Εφόσον ο πάροχος περιαγωγής διαπιστώσει, με αντικειμενικά και τεκμηριωμένα αποδεικτικά στοιχεία, ότι αριθμός καρτών SIM έχει γίνει αντικείμενο οργανωμένης μεταπώλησης σε άτομα που δεν διαμένουν πράγματι ή δεν έχουν σταθερούς δεσμούς που συνεπάγονται συχνή και ουσιαστική παρουσία στο κράτος μέλος του εν λόγω παρόχου περιαγωγής ώστε να καθίσταται δυνατή η κατανάλωση ρυθμιζόμενων υπηρεσιών περιαγωγής λιανικής που παρέχονται στις ισχύουσες εγχώριες τιμές λιανικής για σκοπό εκτός των κατά διαστήματα ταξιδιών, ο πάροχος περιαγωγής μπορεί να λάβει άμεσα αναλογικά μέτρα ώστε να εξασφαλίσει τη συμμόρφωση προς όλους τους όρους του υποκείμενου συμβολαίου.
   6.   Ο πάροχος περιαγωγής συμμορφώνεται με τις οδηγίες 2002/58/ΕΚ και 95/46/ΕΚ και τα εθνικά μέτρα εφαρμογής τους, καθώς και τον κανονισμό (ΕΕ) αριθ. 2016/679, όταν ενεργεί σύμφωνα με αυτό το τμήμα.
   7.   Ο παρών κανονισμός δεν ισχύει για πολιτικές εύλογης χρήσης που ορίζονται στους συμβατικούς όρους των εναλλακτικών τιμών περιαγωγής που παρέχονται σύμφωνα με το άρθρο 6ε παράγραφος 3 του κανονισμού (ΕΕ) αριθ. 531/2012.
   Άρθρο 5
   Διαφάνεια και εποπτεία των πολιτικών εύλογης χρήσης
   1.   Όταν ένας πάροχος περιαγωγής εφαρμόζει πολιτική εύλογης χρήσης, συμπεριλαμβάνει στα συμβόλαια με τους πελάτες περιαγωγής όλους τους όρους και προϋποθέσεις που σχετίζονται με την εν λόγω πολιτική, συμπεριλαμβανομένων τυχόν μηχανισμών ελέγχου που ισχύουν σύμφωνα με το άρθρο 4 παράγραφος 4. Στο πλαίσιο της πολιτικής εύλογης χρήσης, οι πάροχοι περιαγωγής θεσπίζουν διαφανείς, απλές και αποτελεσματικές διαδικασίες για τον χειρισμό των καταγγελιών πελατών που σχετίζονται με την εφαρμογή την πολιτικής εύλογης χρήσης. Τούτο δεν θίγει τα δικαιώματα του πελάτη περιαγωγής, σύμφωνα με το άρθρο 17 παράγραφος 2 του κανονισμού (ΕΕ) αριθ. 531/2012, να επωφελείται από διαφανείς, απλές, δίκαιες και άμεσες εξωδικαστικές διαδικασίες επίλυσης διαφορών που θεσπίζονται στο κράτος μέλος του παρόχου περιαγωγής σύμφωνα με το άρθρο 34 της οδηγίας 2002/22/ΕΚ. Οι εν λόγω μηχανισμοί υποβολής καταγγελιών και διαδικασιών επίλυσης διαφορών επιτρέπουν στον πελάτη περιαγωγής να παρέχει αποδείξεις ότι δεν χρησιμοποιεί τις ρυθμιζόμενες υπηρεσίες περιαγωγής λιανικής για άλλους σκοπούς εκτός από περιοδικά ταξίδια, ως απάντηση σε προειδοποίηση σύμφωνα με την παράγραφο 3 πρώτο εδάφιο.
   2.   Οι πολιτικές εύλογης χρήσης σύμφωνα με τον παρόντα κανονισμό κοινοποιούνται από τον πάροχο περιαγωγής στην εθνική ρυθμιστική αρχή.
   3.   Εφόσον υπάρχουν αντικειμενικά και τεκμηριωμένα αποδεικτικά στοιχεία, βάσει των αντικειμενικών δεικτών που αναφέρονται στο άρθρο 4 παράγραφος 4, που επισημαίνουν κίνδυνο καταχρηστικής ή πέραν του φυσιολογικού χρήσης ρυθμιζόμενων λιανικών υπηρεσιών περιαγωγής εντός της Ένωσης στις εγχώριες τιμές λιανικής από συγκεκριμένο πελάτη, ο πάροχος περιαγωγής ενημερώνει τον πελάτη σχετικά με τον τύπο συμπεριφοράς επισημαίνοντας την ύπαρξη τέτοιου κινδύνου πριν προχωρήσει σε επιβολή οποιουδήποτε πρόσθετου τέλους όπως προβλέπεται στο άρθρο 6ε του κανονισμού (ΕΕ) αριθ. 531/2012.
   Σε περιπτώσεις όπου ο κίνδυνος αυτός προκύπτει από μη τήρηση τόσο του κριτηρίου επικρατούσας εγχώριας κατανάλωσης όσο και του κριτηρίου επικρατούσας εγχώριας παρουσίας κατά την προκαθορισμένη περίοδο παρατήρησης, όπως προβλέπεται στο άρθρο 4 παράγραφος 4 πέμπτο εδάφιο, λαμβάνονται υπόψη συμπληρωματικές ενδείξεις κινδύνου που απορρέουν από τη συνολική μη εγχώρια παρουσία ή χρήση του πελάτη περιαγωγής, για τους σκοπούς της επίλυσης τυχόν επακόλουθης καταγγελίας, όπως προβλέπεται στην παράγραφο 1 ή διαδικασίας επίλυσης διαφορών σύμφωνα με το άρθρο 17 παράγραφος 2 του κανονισμού (ΕΕ) αριθ. 531/2012, σε σχέση με τη δυνατότητα επιβολής πρόσθετου τέλους.
   Η παρούσα παράγραφος ισχύει ανεξάρτητα από την παροχή από τον πελάτη περιαγωγής αποδεικτικών στοιχείων διαμονής ή άλλων σταθερών δεσμών που συνεπάγονται συχνή και ουσιαστική παρουσία στο κράτος μέλος του παρόχου περιαγωγής σύμφωνα με το άρθρο 4 παράγραφος 1.
   4.   Όταν προειδοποιούνται οι πελάτες περιαγωγής σύμφωνα με την παράγραφο 3, ο πάροχος περιαγωγής ενημερώνει τον πελάτη ότι, αν δεν υπάρξει μεταβολή στον τύπο χρήσης εντός προθεσμίας η οποία δεν μπορεί να είναι μικρότερη από δύο εβδομάδες, που να αποδεικνύει πραγματική εγχώρια κατανάλωση ή παρουσία, μπορεί να επιβληθεί πρόσθετο τέλος, όπως προβλέπεται στο άρθρο 6ε του κανονισμού (ΕΕ) αριθ. 531/2012, για κάθε περαιτέρω χρήση ρυθμιζόμενων υπηρεσιών περιαγωγής λιανικής με την εν λόγω κάρτα SIM έπειτα από την ημερομηνία της εν λόγω προειδοποίησης.
   5.   Ο πάροχος περιαγωγής παύει να επιβάλλει το πρόσθετο τέλος μόλις η χρήση του πελάτη δεν καταδεικνύει πλέον κίνδυνο καταχρηστικής ή πέραν του φυσιολογικού χρήσης των εν λόγω ρυθμιζόμενων υπηρεσιών περιαγωγής λιανικής, βάσει των αντικειμενικών δεικτών του άρθρου 4 παράγραφος 4.
   6.   Εφόσον ο πάροχος περιαγωγής διαπιστώσει ότι ορισμένες κάρτες SIM αποτέλεσαν αντικείμενο οργανωμένης μεταπώλησης σε άτομα που δεν διαμένουν πράγματι ούτε έχουν σταθερούς δεσμούς που συνεπάγονται συχνή και ουσιαστική παρουσία στο κράτος μέλος του εν λόγω παρόχου περιαγωγής λιανικής, ώστε να επιτρέπεται η κατανάλωση ρυθμιζόμενων υπηρεσιών περιαγωγής λιανικής για σκοπούς διαφορετικούς από τα κατά διαστήματα ταξίδια εκτός του εν λόγω κράτους μέλους σύμφωνα με το άρθρο 4 παράγραφος 3, ο φορέας εκμετάλλευσης κοινοποιεί στην εθνική ρυθμιστική αρχή τις ενδείξεις που τεκμηριώνουν την εν λόγω συστηματική κατάχρηση και τα μέτρα που λαμβάνονται προκειμένου να διασφαλισθεί η συμμόρφωση με όλους τους όρους του υποκείμενου συμβολαίου, το αργότερο ταυτόχρονα με τη λήψη του εν λόγω μέτρου.
   ΤΜΗΜΑ III
   ΑΙΤΗΣΗ ΚΑΙ ΜΕΘΟΔΟΛΟΓΙΑ ΓΙΑ ΤΗΝ ΕΚΤΙΜΗΣΗ ΤΗΣ ΒΙΩΣΙΜΟΤΗΤΑΣ ΤΗΣ ΚΑΤΑΡΓΗΣΗΣ ΤΩΝ ΤΕΛΩΝ ΠΕΡΙΑΓΩΓΗΣ ΛΙΑΝΙΚΗΣ
   Άρθρο 6
   Δεδομένα που υποστηρίζουν την αίτηση για άδεια επιβολής πρόσθετου τέλους περιαγωγής που υποβάλλεται από πάροχο περιαγωγής σύμφωνα με το άρθρο 6γ παράγραφος 2 του κανονισμού (ΕΕ) αριθ. 531/2012 προκειμένου να διασφαλίζεται η βιωσιμότητα του εγχώριου τύπου χρέωσης
   1.   Οι αιτήσεις για άδεια επιβολής πρόσθετου τέλους περιαγωγής που υποβάλλονται από πάροχο περιαγωγής δυνάμει του άρθρου 6γ παράγραφος 2 του κανονισμού (ΕΕ) αριθ. 531/2012 προκειμένου να εξασφαλίζεται η βιωσιμότητα του οικείου εγχώριου τύπου χρέωσης («αίτηση») αξιολογούνται με βάση τα δεδομένα για τους συνολικούς όγκους των ρυθμιζόμενων υπηρεσιών περιαγωγής λιανικής που παρέχονται από τον αιτούντα πάροχο περιαγωγής για χρονική περίοδο 12 μηνών που αρχίζει το νωρίτερο στις 15 Ιουνίου 2017. Για την πρώτη αίτηση, οι εν λόγω προβλέψεις όγκου υπολογίζονται χρησιμοποιώντας μία από τις ακόλουθες επιλογές ή συνδυασμό αυτών:
   
               α)
            
            
               τους πραγματικούς όγκους ρυθμιζόμενων υπηρεσιών περιαγωγής λιανικής που παρέχονται από τον αιτούντα στην ισχύουσα πριν από την 15η Ιουνίου 2017 ρυθμιζόμενη λιανική τιμή περιαγωγής·
            
         
               β)
            
            
               τους προβλεπόμενους όγκους ρυθμιζόμενων υπηρεσιών περιαγωγής λιανικής μετά την 15η Ιουνίου 2017, εφόσον οι προβλεπόμενοι όγκοι ρυθμιζόμενων υπηρεσιών περιαγωγής λιανικής κατά την εν λόγω περίοδο εκτιμώνται με βάση την πραγματική εγχώρια κατανάλωση λιανικής κινητών υπηρεσιών και τη χρονική περίοδο παραμονής στο εξωτερικό εντός της Ένωσης από τους πελάτες περιαγωγής του αιτούντος·
            
         
               γ)
            
            
               τους προβλεπόμενους όγκους ρυθμιζόμενων υπηρεσιών περιαγωγής λιανικής μετά την 15η Ιουνίου 2017, εφόσον οι όγκοι των ρυθμιζόμενων υπηρεσιών περιαγωγής λιανικής εκτιμώνται με βάση την ποσοστιαία μεταβολή στους όγκους των ρυθμιζόμενων υπηρεσιών περιαγωγής λιανικής που εμφαίνεται στα τιμολογιακά προγράμματα του αιτούντος που αντιπροσωπεύουν σημαντικό τμήμα της πελατειακής βάσης επί της οποίας είχαν οριστεί οι τιμές των ρυθμιζόμενων υπηρεσιών περιαγωγής λιανικής από τον αιτούντα σε εγχώριο επίπεδο, για περίοδο τουλάχιστον 30 ημερών, σύμφωνα με τη μεθοδολογία που ορίζεται στο παράρτημα I.
            
         Σε περίπτωση επικαιροποίησης της αίτησης που υποβάλλεται δυνάμει του άρθρου 6γ παράγραφος 2 του κανονισμού (ΕΕ) αριθ. 531/2012, οι συνολικοί προβλεπόμενοι όγκοι των ρυθμιζόμενων υπηρεσιών περιαγωγής επικαιροποιούνται βάσει του τρέχοντος μέσου τύπου κατανάλωσης εγχώριων υπηρεσιών κινητών επικοινωνιών πολλαπλασιαζόμενου επί τον παρατηρηθέντα αριθμό των πελατών περιαγωγής και τον χρόνο που έχουν αναλώσει στα κράτη μέλη επίσκεψης κατά τους προηγούμενους 12 μήνες.
   2.   Τυχόν δεδομένα για το κόστος και τα έσοδα του αιτούντος βασίζονται σε χρηματοοικονομικούς λογαριασμούς, οι οποίοι τίθενται στη διάθεση της εθνικής ρυθμιστικής αρχής, και μπορούν να προσαρμοστούν σύμφωνα με τις εκτιμήσεις όγκου δυνάμει της παραγράφου 1. Σε περιπτώσεις πρόβλεψης του κόστους, οι αποκλίσεις από τα αριθμητικά στοιχεία που προκύπτουν από προηγούμενους χρηματοοικονομικούς λογαριασμούς λαμβάνονται υπόψη μόνο εάν συνοδεύονται από αποδεικτικά χρηματοοικονομικών δεσμεύσεων για την περίοδο που καλύπτουν οι προβλέψεις.
   3.   Ο αιτών υποβάλλει όλα τα απαραίτητα στοιχεία που χρησιμοποιούνται για τον καθορισμό του περιθωρίου κινητών υπηρεσιών και των συνολικών, πραγματικών και προβλεπόμενων, κόστους και εσόδων από την παροχή ρυθμιζόμενων υπηρεσιών περιαγωγής κατά τη σχετική περίοδο.
   Άρθρο 7
   Καθορισμός του κόστους που αφορά αποκλειστικά την περιαγωγή για την παροχή ρυθμιζόμενων υπηρεσιών περιαγωγής λιανικής
   1.   Προκειμένου να διαπιστωθεί κατά πόσον ο αιτών αδυνατεί να ανακτήσει το κόστος του, με αποτέλεσμα να υπονομεύεται η βιωσιμότητα του οικείου εγχώριου συστήματος χρέωσης, λαμβάνεται υπόψη μόνο το ακόλουθο κόστος που αφορά αποκλειστικά την περιαγωγή, εφόσον τεκμηριώνεται στην αίτηση για άδεια επιβολής πρόσθετου τέλους περιαγωγής:
   
               α)
            
            
               το κόστος για την αγορά πρόσβασης σε περιαγωγή χονδρικής·
            
         
               β)
            
            
               το κόστος λιανικής που αφορά αποκλειστικά την περιαγωγή.
            
         2.   Όσον αφορά το κόστος που προκύπτει για την αγορά ρυθμιζόμενων υπηρεσιών περιαγωγής χονδρικής, λαμβάνεται υπόψη μόνο το ποσό κατά το οποίο οι συνολικές πληρωμές του αιτούντος σε ομολόγους που παρέχουν τέτοιες υπηρεσίες στην Ένωση αναμένεται να υπερβούν τα συνολικά ποσά που οφείλονται σε αυτόν για την παροχή των ίδιων υπηρεσιών σε άλλους παρόχους περιαγωγής στην Ένωση. Όσον αφορά τα οφειλόμενα ποσά στον πάροχο περιαγωγής για την παροχή ρυθμιζόμενων υπηρεσιών περιαγωγής χονδρικής, ο πάροχος περιαγωγής αναλαμβάνει τους προβλεπόμενους όγκους αυτών των υπηρεσιών περιαγωγής χονδρικής που συμφωνούν με την παραδοχή στην οποία βασίζονται οι προβλεπόμενοι όγκοι του στο άρθρο 6 παράγραφος 1.
   3.   Όσον αφορά το κόστος που αφορά αποκλειστικά την περιαγωγή λιανικής, λαμβάνεται υπόψη μόνο το ακόλουθο κόστος, εφόσον τεκμηριώνεται στην αίτηση:
   
               α)
            
            
               το κόστος λειτουργίας και διαχείρισης των δραστηριοτήτων περιαγωγής, συμπεριλαμβανομένων όλων των συστημάτων επιχειρηματικών πληροφοριών και λογισμικού που προορίζονται αποκλειστικά για τη λειτουργία και τη διαχείριση της περιαγωγής·
            
         
               β)
            
            
               το κόστος συμψηφισμού δεδομένων και πληρωμών, συμπεριλαμβανομένου του κόστους συμψηφισμού δεδομένων και του κόστους χρηματοοικονομικού συμψηφισμού·
            
         
               γ)
            
            
               το κόστος της διαπραγμάτευσης συμβολαίων και συμφωνιών, συμπεριλαμβανομένων των εξωτερικών τελών και της χρήσης εσωτερικών πηγών·
            
         
               δ)
            
            
               το προκύπτον κόστος προκειμένου να τηρούνται οι απαιτήσεις παροχής ρυθμιζόμενων υπηρεσιών περιαγωγής λιανικής που ορίζονται στα άρθρα 14 και 15 του κανονισμού (ΕΕ) αριθ. 531/2012, λαμβανομένης υπόψη της ισχύουσας πολιτικής εύλογης χρήσης που εφαρμόζεται από τον πάροχο περιαγωγής.
            
         4.   Το κόστος που αναφέρεται στα στοιχεία α), β) και γ) της παραγράφου 3 λαμβάνεται υπόψη μόνο σε αναλογία με το ποσοστό του συνολικού όγκου κίνησης των ρυθμιζόμενων υπηρεσιών περιαγωγής λιανικής του αιτούντος προς τη συνολική εξερχόμενη κίνηση λιανικής και εισερχόμενη κίνηση χονδρικής των οικείων υπηρεσιών περιαγωγής, σύμφωνα με τη μεθοδολογία που ορίζεται στο παράρτημα II σημεία 1 και 2, και σε αναλογία με το ποσοστό του συνολικού όγκου κίνησης των οικείων υπηρεσιών περιαγωγής λιανικής εντός της Ένωσης προς τη συνολική κίνηση των οικείων υπηρεσιών περιαγωγής λιανικής εντός και εκτός της Ένωσης, σύμφωνα με τη μεθοδολογία που ορίζεται στο παράρτημα II σημεία 1 και 3.
   5.   Το κόστος που αναφέρεται στο στοιχείο δ) της παραγράφου 3 λαμβάνεται υπόψη μόνο σε αναλογία προς το ποσοστό του συνολικού όγκου κίνησης των υπηρεσιών περιαγωγής λιανικής του αιτούντος εντός της Ένωσης προς τη συνολική κίνηση των οικείων υπηρεσιών περιαγωγής λιανικής εντός και εκτός της Ένωσης, σύμφωνα με τη μεθοδολογία που ορίζεται στο παράρτημα II σημεία 1 και 3.
   Άρθρο 8
   Κατανομή του από κοινού αναλαμβανόμενου και του κοινού κόστους για την παροχή των ρυθμιζόμενων υπηρεσιών περιαγωγής λιανικής
   1.   Εκτός από το κόστος που ορίζεται δυνάμει του άρθρου 7, η αναλογία του από κοινού αναλαμβανόμενου και του κοινού κόστους που προκύπτει για την παροχή λιανικών υπηρεσιών κινητών επικοινωνιών γενικώς μπορεί να συμπεριληφθεί στην αίτηση για άδεια επιβολής πρόσθετου τέλους περιαγωγής. Μόνο το ακόλουθο κόστος λαμβάνεται υπόψη, εφόσον τεκμηριώνεται στην αίτηση:
   
               α)
            
            
               το κόστος τιμολόγησης και είσπραξης, συμπεριλαμβανομένου του συνολικού κόστους που σχετίζεται με την επεξεργασία, τον υπολογισμό, την παραγωγή και την κοινοποίηση του πραγματικού λογαριασμού του πελάτη·
            
         
               β)
            
            
               το κόστος πωλήσεων και διανομής, συμπεριλαμβανομένου του κόστους λειτουργίας καταστημάτων και άλλων διαύλων διανομής για την πώληση λιανικών υπηρεσιών κινητών επικοινωνιών·
            
         
               γ)
            
            
               το κόστος εξυπηρέτησης πελατών, συμπεριλαμβανομένου του κόστους για τη λειτουργία όλων των υπηρεσιών εξυπηρέτησης πελατών που είναι διαθέσιμες στον τελικό καταναλωτή·
            
         
               δ)
            
            
               το κόστος διαχείρισης επισφαλών απαιτήσεων, συμπεριλαμβανομένου του κόστους που προκύπτει από την παραγραφή μη εξαγοράσιμου χρέους και τη συλλογή επισφαλών απαιτήσεων·
            
         
               ε)
            
            
               το κόστος εμπορικής προώθησης, συμπεριλαμβανομένων όλων των εξόδων διαφήμισης των υπηρεσιών κινητών επικοινωνιών.
            
         2.   Το κόστος που αναφέρεται στην παράγραφο 1, εφόσον τεκμηριώνεται στην αίτηση, λαμβάνεται υπόψη μόνο σε αναλογία του ποσοστού της συνολικής κίνησης των υπηρεσιών περιαγωγής λιανικής του αιτούντος εντός της Ένωσης προς τη συνολική κίνηση λιανικής όλων των λιανικών υπηρεσιών κινητών επικοινωνιών, ως σταθμισμένος μέσος όρος αυτού του ποσοστού ανά υπηρεσία κινητών επικοινωνιών, με συντελεστές στάθμισης που αντικατοπτρίζουν τις αντίστοιχες μέσες τιμές περιαγωγής χονδρικής που καταβάλλει ο αιτών σύμφωνα με τη μεθοδολογία που ορίζεται στο παράρτημα II σημεία 1 και 4.
   Άρθρο 9
   Καθορισμός των εσόδων από την παροχή ρυθμιζόμενων υπηρεσιών περιαγωγής λιανικής
   1.   Προκειμένου να διαπιστωθεί κατά πόσον ο αιτών αδυνατεί να ανακτήσει το κόστος του, με αποτέλεσμα να υπονομεύεται η βιωσιμότητα του οικείου εγχώριου συστήματος χρέωσης, λαμβάνονται υπόψη μόνο τα ακόλουθα έσοδα και περιλαμβάνονται στην αίτηση για άδεια επιβολής πρόσθετου τέλους περιαγωγής:
   
               α)
            
            
               τα έσοδα που προκύπτουν απευθείας από την κίνηση λιανικών υπηρεσιών κινητών επικοινωνιών που προέρχονται από κράτος μέλος επίσκεψης·
            
         
               β)
            
            
               ένα ποσοστό των συνολικών εσόδων από την πώληση λιανικών υπηρεσιών κινητών επικοινωνιών βάσει πάγιων περιοδικών τελών.
            
         2.   Τα έσοδα που αναφέρονται στο στοιχείο α) της παραγράφου 1 περιλαμβάνουν:
   
               α)
            
            
               κάθε τέλος λιανικής που εισπράχθηκε δυνάμει του άρθρου 6ε του κανονισμού (ΕΕ) αριθ. 531/2012 για κίνηση που υπερβαίνει κάθε πολιτική εύλογης χρήσης που εφαρμόζεται από τον πάροχο περιαγωγής·
            
         
               β)
            
            
               κάθε έσοδο από εναλλακτική ρυθμιζόμενη υπηρεσία περιαγωγής δυνάμει του άρθρου 6ε παράγραφος 3 του κανονισμού (ΕΕ) αριθ. 531/2012·
            
         
               γ)
            
            
               κάθε εγχώρια λιανική τιμή που χρεώνεται με βάση τη μονάδα ή σε πλεόνασμα πάγιων περιοδικών τελών για την παροχή λιανικών υπηρεσιών κινητών επικοινωνιών και που προκύπτει από τη χρήση λιανικών υπηρεσιών κινητών επικοινωνιών σε κράτος μέλος επίσκεψης.
            
         3.   Για τους σκοπούς του καθορισμού των εσόδων που αναφέρονται στο στοιχείο β) της παραγράφου 1, σε περίπτωση ομαδικών πωλήσεων λιανικών υπηρεσιών κινητών επικοινωνιών με άλλες υπηρεσίες ή τερματικά, λαμβάνονται υπόψη μόνο τα έσοδα που συνδέονται με την πώληση λιανικών υπηρεσιών κινητών επικοινωνιών. Τα έσοδα αυτά καθορίζονται με βάση την τιμή που ισχύει για τη χωριστή πώληση κάθε συστατικού στοιχείου της δέσμης, εφόσον διατίθεται, ή την πώληση υπηρεσιών με τα ίδια χαρακτηριστικά σε μεμονωμένη βάση.
   4.   Προκειμένου να καθοριστεί η αναλογία των συνολικών εσόδων από την πώληση λιανικών υπηρεσιών κινητών επικοινωνιών που συνδέονται με την παροχή ρυθμιζόμενων υπηρεσιών περιαγωγής λιανικής, εφαρμόζεται η μεθοδολογία που ορίζεται στο παράρτημα II σημεία 1 και 5.
   Άρθρο 10
   Αξιολόγηση των αιτήσεων για άδεια επιβολής πρόσθετου τέλους περιαγωγής που υποβάλλονται από παρόχους περιαγωγής σύμφωνα με το άρθρο 6γ παράγραφος 2 του κανονισμού (ΕΕ) αριθ. 531/2012 προκειμένου να διασφαλισθεί η βιωσιμότητα του οικείου εγχώριου τύπου χρέωσης
   1.   Κατά την αξιολόγηση αίτησης για άδεια επιβολής πρόσθετου τέλους περιαγωγής που υποβάλλεται από πάροχο περιαγωγής σύμφωνα με το άρθρο 6γ παράγραφος 2 του κανονισμού (ΕΕ) αριθ. 531/2012, προκειμένου να διασφαλισθεί η βιωσιμότητα του οικείου εγχώριου τύπου χρέωσης η εθνική ρυθμιστική αρχή μπορεί να συμπεράνει ότι ο αιτών αδυνατεί να ανακτήσει το οικείο κόστος παροχής ρυθμιζόμενων υπηρεσιών περιαγωγής λιανικής, με αποτέλεσμα να υπονομεύεται η βιωσιμότητα του οικείου εγχώριου τύπου χρέωσης, μόνο εφόσον το αρνητικό καθαρό περιθώριο περιαγωγής λιανικής του αιτούντος ισοδυναμεί με 3 % ή περισσότερο του περιθωρίου των οικείων υπηρεσιών κινητών επικοινωνιών.
   Το καθαρό περιθώριο περιαγωγής λιανικής είναι το ποσό που προκύπτει μετά την αφαίρεση του κόστους παροχής ρυθμιζόμενων υπηρεσιών περιαγωγής λιανικής από τα έσοδα από την παροχή των εν λόγω υπηρεσιών, όπως καθορίζεται σύμφωνα με τον παρόντα κανονισμό. Προκειμένου αυτό να καθοριστεί, η εθνική ρυθμιστική αρχή επανεξετάζει τα δεδομένα που παρέχονται στην αίτηση ώστε να διασφαλίζεται η συμμόρφωση με τη μεθοδολογία για τον καθορισμό του κόστους και των εσόδων, όπως ορίζεται στα άρθρα 7, 8 και 9.
   2.   Όταν η απόλυτη αξία του καθαρού περιθωρίου περιαγωγής λιανικής ισοδυναμεί με 3 % ή περισσότερο του περιθωρίου υπηρεσιών κινητών επικοινωνιών, η εθνική ρυθμιστική αρχή απορρίπτει, παρ' όλα αυτά, την επιβολή πρόσθετου τέλους, εφόσον είναι σε θέση να διαπιστώσει ότι λόγω συγκεκριμένων συνθηκών είναι απίθανο να υπονομευθεί η βιωσιμότητα του εγχώριου τύπου χρέωσης. Τέτοιες συνθήκες περιλαμβάνουν καταστάσεις στις οποίες:
   
               α)
            
            
               ο αιτών αποτελεί μέρος ομίλου και υπάρχουν ενδείξεις εσωτερικής μεταβιβαστικής τιμολόγησης προς όφελος των άλλων θυγατρικών του ομίλου εντός της Ένωσης, ιδίως λόγω ουσιαστικής ανισότητας όσον αφορά τα τέλη περιαγωγής χονδρικής που εφαρμόζονται εντός του ομίλου·
            
         
               β)
            
            
               ο βαθμός ανταγωνισμού στις εγχώριες αγορές καταδεικνύει ότι υπάρχει δυνατότητα απορρόφησης μειωμένων περιθωρίων·
            
         
               γ)
            
            
               η εφαρμογή περισσότερο περιοριστικής πολιτικής εύλογης χρήσης, η οποία ωστόσο εξακολουθεί να συμμορφώνεται με τα άρθρα 3 και 4, θα μείωνε το καθαρό περιθώριο περιαγωγής λιανικής σε ποσοστό μικρότερο του 3 %.
            
         3.   Σε εξαιρετικές περιπτώσεις όπου ο φορέας εκμετάλλευσης έχει αρνητικό περιθώριο υπηρεσιών κινητών επικοινωνιών και αρνητικό καθαρό περιθώριο περιαγωγής λιανικής, η εθνική ρυθμιστική αρχή επιτρέπει την επιβολή πρόσθετου τέλους για ρυθμιζόμενες υπηρεσίες περιαγωγής.
   4.   Εφόσον χορηγείται άδεια για επιβολή πρόσθετου τέλους για ρυθμιζόμενες υπηρεσίες περιαγωγής, η οριστική απόφαση της εθνικής ρυθμιστικής αρχής προσδιορίζει το ποσό του βεβαιωμένου αρνητικού περιθωρίου περιαγωγής λιανικής που μπορεί να ανακτηθεί μέσω της επιβολής πρόσθετου τέλους λιανικής στις υπηρεσίες περιαγωγής που παρέχονται εντός της Ένωσης. Το πρόσθετο τέλος είναι σύμφωνο προς τις παραδοχές για την κίνηση περιαγωγής στις οποίες βασίζεται η αξιολόγηση της αίτησης και καθορίζεται σύμφωνα με τις αρχές που προβλέπονται στο άρθρο 8 της οδηγίας 2002/21/ΕΚ του Ευρωπαϊκού Κοινοβουλίου και του Συμβουλίου (9).
   ΤΜΗΜΑ IV
   
      ΤΕΛΙΚΕΣ ΔΙΑΤΑΞΕΙΣ
   
   Άρθρο 11
   Παρακολούθηση της πολιτικής εύλογης χρήσης και των αιτήσεων για άδεια επιβολής πρόσθετου τέλους περιαγωγής που υποβάλλονται από πάροχο περιαγωγής σύμφωνα με το άρθρο 6γ παράγραφος 2 του κανονισμού (ΕΕ) αριθ. 531/2012 προκειμένου να διασφαλίζεται η βιωσιμότητα του οικείου εγχώριου τύπου χρέωσης
   Προκειμένου να παρακολουθείται η συνεπής εφαρμογή των άρθρων 6β και 6γ του κανονισμού (ΕΕ) αριθ. 531/2012 και του παρόντος κανονισμού, και με σκοπό την ετήσια ενημέρωση της Επιτροπής για τις αιτήσεις δυνάμει του άρθρου 6δ παράγραφος 5 του κανονισμού (ΕΕ) αριθ. 531/2012, οι εθνικές ρυθμιστικές αρχές συλλέγουν τακτικά πληροφορίες σχετικά με:
   
               α)
            
            
               κάθε δράση που αναλαμβάνουν προς επίβλεψη της εφαρμογής του άρθρου 6β του κανονισμού (ΕΕ) αριθ. 531/2012 και των λεπτομερών κανόνων που ορίζονται στον παρόντα κανονισμό·
            
         
               β)
            
            
               τον αριθμό των αιτήσεων για επιβολή πρόσθετου τέλους περιαγωγής που έχουν υποβληθεί, εγκριθεί και ανανεωθεί κατά τη διάρκεια του έτους βάσει του άρθρου 6γ παράγραφοι 2 και 4 του κανονισμού (ΕΕ) αριθ. 531/2012·
            
         
               γ)
            
            
               την έκταση των αρνητικών καθαρών περιθωρίων περιαγωγής λιανικής που αναγνωρίζονται στις αποφάσεις για άδεια επιβολής πρόσθετου τέλους περιαγωγής και τις ρυθμίσεις σχετικά με το πρόσθετο τέλος που δηλώνονται στις αιτήσεις για άδεια επιβολής πρόσθετου τέλους περιαγωγής οι οποίες υποβάλλονται από πάροχο περιαγωγής βάσει του άρθρου 6γ παράγραφος 2 του κανονισμού (ΕΕ) αριθ. 531/2012, ώστε να διασφαλισθεί η βιωσιμότητα του οικείου εγχώριου τύπου χρέωσης.
            
         Άρθρο 12
   Αναθεώρηση
   Με την επιφύλαξη της δυνατότητας διενέργειας αναθεώρησης ενωρίτερα με βάση την αρχική πείρα που αποκτήθηκε από την εφαρμογή και κάθε σημαντική αλλαγή των στοιχείων που αναφέρονται στο άρθρο 6δ παράγραφος 2 του κανονισμού 531/2012, η Επιτροπή θα επανεξετάσει την παρούσα εκτελεστική πράξη το αργότερο έως τα τέλη Ιουνίου 2019, μετά από διαβούλευση με τον BEREC.
   Άρθρο 13
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 15 Δεκεμβρίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 172 της 30.6.2012, σ. 10.
   
      (2)  Οδηγία 2002/58/ΕΚ του Ευρωπαϊκού Κοινοβουλίου και του Συμβουλίου, της 12ης Ιουλίου 2002, σχετικά με την επεξεργασία των δεδομένων προσωπικού χαρακτήρα και την προστασία της ιδιωτικής ζωής στον τομέα των ηλεκτρονικών επικοινωνιών (οδηγία για την προστασία ιδιωτικής ζωής στις ηλεκτρονικές επικοινωνίες) (ΕΕ L 201 της 31.7.2002, σ. 37).
   
      (3)  Οδηγία 2002/22/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, για την καθολική υπηρεσία και τα δικαιώματα των χρηστών όσον αφορά δίκτυα και υπηρεσίες ηλεκτρονικών επικοινωνιών (οδηγία για την καθολική υπηρεσία) (ΕΕ L 108 της 24.4.2002, σ. 51).
   
      (4)  Οδηγία 2009/136/ΕΚ του Ευρωπαϊκού Κοινοβουλίου και του Συμβουλίου, της 25ης Νοεμβρίου 2009, για τροποποίηση της οδηγίας 2002/22/ΕΚ για την καθολική υπηρεσία και τα δικαιώματα των χρηστών όσον αφορά δίκτυα και υπηρεσίες ηλεκτρονικών επικοινωνιών, της οδηγίας 2002/58/ΕΚ σχετικά με την επεξεργασία των δεδομένων προσωπικού χαρακτήρα και την προστασία της ιδιωτικής ζωής στον τομέα των ηλεκτρονικών επικοινωνιών και του κανονισμού (ΕΚ) αριθ. 2006/2004 για τη συνεργασία μεταξύ των εθνικών αρχών που είναι αρμόδιες για την επιβολή της νομοθεσίας για την προστασία των καταναλωτών (ΕΕ L 337 της 18.12.2009, σ. 11).
   
      (5)  Οδηγία 95/46/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών (ΕΕ L 281 της 23.11.1995, σ. 31).
   
      (6)  Oδηγία 2006/24/ΕΚ του Ευρωπαϊκού Κοινοβουλίου και του Συμβουλίου, της 15ης Μαρτίου 2006, για τη διατήρηση δεδομένων που παράγονται ή υποβάλλονται σε επεξεργασία σε συνάρτηση με την παροχή διαθεσίμων στο κοινό υπηρεσιών ηλεκτρονικών επικοινωνιών ή δημοσίων δικτύων επικοινωνιών και για την τροποποίηση της οδηγίας 2002/58/ΕΚ (ΕΕ L 105 της 13.4.2006, σ. 54).
   
      (7)  Κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (γενικός κανονισμός για την προστασία δεδομένων) (ΕΕ L 119 της 4.5.2016, σ. 1).
   
      (8)  Κανονισμός (ΕΚ) αριθ. 139/2004 του Συμβουλίου, της 20ής Ιανουαρίου 2004, για τον έλεγχο των συγκεντρώσεων μεταξύ επιχειρήσεων («Κοινοτικός κανονισμός συγκεντρώσεων») (ΕΕ L 24 της 29.1.2004, σ. 1).
   
      (9)  Οδηγία 2002/21/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, σχετικά με κοινό κανονιστικό πλαίσιο για δίκτυα και υπηρεσίες ηλεκτρονικών επικοινωνιών (οδηγία-πλαίσιο) (ΕΕ L 108 της 24.4.2002, σ. 33).
   
      ΠΑΡΑΡΤΗΜΑ I
      Ποσοστιαία μεταβολή του πραγματικού όγκου των ρυθμιζόμενων υπηρεσιών περιαγωγής βάσει «περιαγωγής με χρέωση εσωτερικού» (roam-like-at-home) σε σύγκριση με την ίδια περίοδο του προηγούμενου έτους:
      
         
      όπου:
      
                   
               
               
                  
                     k = υπηρεσία (1 = φωνή, 2 = SMS, 3 = δεδομένα)
               
            
                   
               
               
                  
                     n είναι ο αριθμός των ημερών της εφαρμογής «περιαγωγή με χρέωση εσωτερικού» (n ≥ 30) και
               
            
                   
               
               
                  
                     t είναι το έτος της πρώτης εφαρμογής της περιαγωγής με χρέωση εσωτερικού.
               
            Το ποσοστό αυτό πρέπει να χρησιμοποιείται για την εκτίμηση της μεταβολής του όγκου κατά το υπόλοιπο διάστημα της 12μηνης περιόδου, πολλαπλασιαζόμενο επί τον όγκο του προηγούμενου έτους.
   
   
      ΠΑΡΑΡΤΗΜΑ ΙΙ
      
                  1)
               
               
                  Συντελεστές στάθμισης wi των λιανικών υπηρεσιών κινητής τηλεφωνίας:
                  
                     
                  όπου:
                  
                               
                           
                           
                              
                                 k = υπηρεσία (1 = φωνή, 2 = SMS, 3 = δεδομένα)
                           
                        
                               
                           
                           
                              η «μέση τιμή χονδρικής περιαγωγής που καταβάλλεται από τον φορέα εκμετάλλευσης» αναφέρεται στη μέση τιμή μονάδας για μη ισόρροπη κίνηση που καταβάλλεται από τον φορέα εκμετάλλευσης για κάθε υπηρεσία, όπου η μονάδα για κάθε υπηρεσία είναι λεπτά του ευρώ ανά i) λεπτά για φωνή, ii) SMS για μηνύματα SMS και iii) MB δεδομένων.
                           
                        
            
                  2)
               
               
                  Λόγος του συνολικού όγκου κίνησης των υπηρεσιών περιαγωγής λιανικής του αιτούντος προς τη συνολική εξερχόμενη κίνηση λιανικής και εισερχόμενη κίνηση χονδρικής των υπηρεσιών περιαγωγής του:
                  
                     
                  όπου:
                  
                              
                                 k
                              
                           
                           
                              =
                           
                           
                              υπηρεσία (1 = φωνή, 2 = SMS, 3 = δεδομένα)
                           
                        
            
                  3)
               
               
                  Λόγος του συνολικού όγκου κίνησης των υπηρεσιών περιαγωγής λιανικής του αιτούντος εντός της Ένωσης προς τη συνολική κίνηση των λιανικών υπηρεσιών περιαγωγής του εντός και εκτός της Ένωσης:
                  
                     
                  όπου:
                  
                              
                                 k
                              
                           
                           
                              =
                           
                           
                              υπηρεσία (1 = φωνή, 2 = SMS, 3 = δεδομένα)
                           
                        
            
                  4)
               
               
                  Λόγος της συνολικής κίνησης των υπηρεσιών περιαγωγής λιανικής του αιτούντος εντός της Ένωσης προς τη συνολική κίνηση λιανικής όλων των κινητών υπηρεσιών λιανικής:
                  
                     
                  όπου:
                  
                              
                                 k
                              
                           
                           
                              =
                           
                           
                              υπηρεσία (1 = φωνή, 2 = SMS, 3 = δεδομένα)
                           
                        
            
                  5)
               
               
                  Έσοδα περιαγωγής λιανικής εντός της ΕΕ:
                  
                     
                  όπου:
                  
                              
                                 k
                              
                           
                           
                              =
                           
                           
                              υπηρεσία (1 = φωνή, 2 = SMS, 3 = δεδομένα)